Pengalaman Di KFC Dorong Aishah Berbisnes Sehingga 1500 Ejen Dalam Tempoh 3 Tahun

Saya bertemu beliau kerana kami berdua merupakan panelis di sebuah forum bersempena Kongres Sekolah Bisnes yang baru berlalu.

Kami sama-sama gementar, jadi sebelum forum berlangsung, kami berbual panjang untuk mengenali antara satu lain.

Ia merupakan 1 jam yang sangat bermakna.

Terlalu banyak perkara yang saya belajar daripada perbualan singkat itu.

Beliau yang saya maksudkan adalah Puan Aishah Ramond, pengasas Ketuk-Ketuk Aidilfitri. Syarikat ini adalah sebuah syarikat pemasaran kuih raya yang meningkat naik secara mendadak bermula pada tahun 2014.

Ketuk-Ketuk Aidilfitri (KKAF) adalah satu jenama kepada pelbagai jenis kuih raya berkualiti premium.

Menurut Puan Aishah, beliau tidak pandai buat kuih raya, dan beliau tidak pernah buat kuih raya, tetapi melalui pengalaman dan pengetahuannya, syarikat beliau yang disokong oleh stokis-stokis dan agen-agen dapat memasarkan kuih raya sehingga ke seluruh Malaysia.

Satu perkara menarik, kuih raya KKAF menjadi kudapan pilihan walaupun di luar musim raya.

Pada tahun pertama sahaja, jualan syarikat yang dimulakan di Port Dickson ini telah mencecah 7 angka.

Puan Aishah Ramond adalah anak kedua daripada 8 orang adik beradik, dan merupakan anak perempuan yang pertama.

Sejak tingkatan dua, Puan Aishah telah mula bekerja. Habis sahaja sekolah pada pukul 1.15 tengah hari, sampai di rumah pada pukul 2, terus sahaja ke tempat kerja pada pukul 3. Beliau berkhidmat di sebuah kedai kasut di Port Dickson. Inilah rutin harian beliau setiap hari sehingga tingkatan 5.

“Yuran dan baju sekolah adik-adik saya belikan. Ayah kerja juga tetapi kerja biasa-biasa,” ujar Aishah.

Aishah menjalani peperiksaan SPM pada tahun 2000. Keputusan beliau membanggakan, tetapi mengambil keputusan untuk bekerja.

“Walaupun ada bantuan (pendidikan), tetapi oleh kerana saya yang menyara keluarga, (ini menjadi) tanggungjawab. Saya mengambil keputusan untuk terus bekerja, menyediakan keperluan keluarga,” ujarnya lagi.

Selepas SPM, Puan Aishah mengambil keputusan bekerja di Kentucky Fried Chicken (KFC). Selepas 3 bulan beliau diterima sebagai kakitangan KFC.

Beliau masih ingat, sewaktu orientasi, Pengurus pernah berkata, “Walaupun anda tiada pelajaran sekali pun, anda semua boleh jadi seperti saya.”

Dari situ beliau menanam azam untuk menjadi pengurus, satu hari nanti.

Pengurus beliau yang baik sering berkongsi tip-tip bagaimana hendak menjadi Pengurus. Ini menguatkan lagi azam Aishah.

Beliau bekerja keras dan bersungguh-sungguh mencapai cita-citanya. Bayangkan sebuah buku panduan Standard Operating Procedure (SOP) mempunyai ketebalan setinggi 3 inci. Terdapat 4 buah buku SOP beliau pelajari dan hafal satu persatu! Begitu gigihnya usaha wanita bernama Aishah Ramond ini!

Hasil kerja keras, selepas 6 bulan, beliau ditawarkan menjadi trainer. Beliau dipertanggungjawabkan untuk melatih setiap pekerja baru yang memulakan tugas dalam 30 buah outlet KFC. Antara tanggungjawab beliau termasuklah memastikan latihan dijalankan, melatih dan menguruskan kerja-kerja di KFC termasuklah hal-hal servis dan SOP, dan membuat persediaan terhadap outlet yang baru dibuka.

Selepas dua tahun, beliau sekali lagi mendapat tawaran. Kali ini sebagai Pengurus. Sebagai pengurus, beliau bertanggung jawab dalam pengurusan dan jualan. Antara perkara yang beliau perlu lakukan termasuklah merangka jualan selama sehari, seminggu dan sebulan. Beliau juga bertanggung jawab di dalam hal ordering dan mengenal pasti bagaimana hendak menempah barangan agar sasaran jualan dapat dipenuhi.

Saya bertanya, “Latihan amat ditekankan di KFC?”

Puan Aishah menjawab, “Ya Puan, KFC sangat sangat menekankan training. Dalam semua aspek ada training. Malahan SOPnya sentiasa dikemas kini daripada semasa ke semasa.”

Setelah 3 tahun bekerja, Puan Aishah berhenti daripada KFC dan memulakan tugas di The Chicken Rice Shop (TCRS). Beliau yang selama ini mahir dengan tugas berbentuk self service memulakan tugas di TCRS yang berbentuk table service.

Di TCRS, terdapat terlalu banyak produk dan bahan-bahan mentah, dengan arahan untuk meminimakan pembaziran. Beliau belajar banyak perkara di sini terutamanya tentang pengurusan inventori yang berkesan.

Pada tahun 2006, ketika adik-adik masih kecil, ayah beliau meninggal dunia.

Sebelum arwah ayah meninggal, beliau berpesan kepada Aishah supaya bekerja di syarikat kawan ayahnya di Wangsa Maju.

“Ayah mahu saya buat bisnes tetapi ayah tak tahu bagaimana hendak ajar,” cerita Aishah kepada saya.

Beliau meninggalkan kerjayanya sebagai Pengurus di TCRS yang telah disandang selama 2 tahun setengah untuk memenuhi amanat arwah ayahnya. Gaji yang beliau terima hanyalah RM400 sebulan, jauh berbeza berbanding gajinya sebelum ini.

“Gaji RM400 di Wangsa Maju? Bolehkah Puan survive?” saya pun terperanjat mendengar kisah beliau.

“Tak boleh survive Puan. Pagi saya bekerja dengan pakcik sehingga pukul 5. Malam pula bekerja di kedai makan, basuh kuali, basuh pinggan. Kita buat semua benda yang susah,” jawab beliau.

“Rasa susahnya hidup, betul ke amanat ayah saya ni?” tambahnya lagi.

“Selama 8 bulan survive di situ, duit kereta, duit makan abang yang tanggung,” Aishah menambah bicara.

Setelah 8 bulan, Aishah menemui ibunya lalu berkata, “Mak, saya dah jalankan amanat abah. Saya tak belajar apa-apa di sana.”

Beliau berhenti kerja dan memulakan kerja di Baker’s Cottage.

Di Baker’s Cottage, sebuah rangkaian kedai kek, Aishah banyak belajar tentang apa itu bisnes. Beliau diberi jawatan sebagai penyelia, walaupun memiliki pengalaman sebagai pengurus sebelum ini.

Beliau diberi outlet tetapi tiada panduan untuk bermula. Tiada SOP, tiada pemasaran, tiada latihan. Akhirnya Aishah mengambil keputusan untuk menggunakan ilmu pengetahuan dan pengalaman yang ditimba semasa bekerja di KFC dan The Chicken Rice Shop untuk membina SOP di dalam outlet baru beliau.

Outlet pertama beliau bertempat di Petaling Jaya (PJ) Old Town. Pada mulanya, jualan di cawangan ini sangat teruk. Tugas pertama beliau adalah meningkatkan jualan daripada RM45 ribu sebulan menjadi minimum RM60 ribu sebulan.

Gaji pertama beliau dengan rangkaian ini tidak banyak, tetapi boleh naik berdasarkan prestasi.

Ketika ditugaskan meningkatkan jualan, Aishah berkata, “Saya akan naikkan jualan, apa yang saya akan dapat?”

Boss beliau berjanji akan menaikkan pangkat menjadi Pembantu Pengurus (Assistant Manager).

Aishah memulakan tugas yang diberi. Daripada pemerhatiannya, beliau mengenal pasti kakitangan tidak mengetahui matlamat syarikat, sasaran jualan, tidak memahami peranan serta tidak mahir membuat jualan.

Sebagai penyelia, beliau berkongsi sasaran jualan bulanan, membuat forecast seperti berapa biji kek hendak dijual, berapa biji roti hendak dijual dan memperkenalkan produk-produk lain yang sesuai untuk dijual. Secara ringkas beliau hanya memperbetulkan sistem dalaman, dengan mengurus dan melatih semula kakitangan yang bertugas.

Melalui langkah-langkah yang diambil, staff menjadi lebih semangat bekerja, jualan terus melonjak dan dari sehari ke sehari mereka semakin nampak apa yang mereka usahakan.

Hasilnya, setelah 3 bulan, jualan melebihi sasaran. Walaupun sasaran hanyalah RM60 ribu, tetapi tim mereka berjaya mencecah jualan sebanyak RM80 ribu!

Boss gembira, staff gembira, Aishah pun gembira. Gaji-gaji staff dinaikkan.

Gaji Aishah juga meningkat, dan seperti dijanjikan, beliau dinaikkan pangkat menjadi Pembantu Pengurus.

Setelah kejayaan pertama, beliau dihantar ke outlet bermasalah yang lain di One Utama.

Di cawangan ini, jualan OK, tetapi staff turnover (staff keluar masuk) adalah tinggi. Di cawangan ini, walaupun jualannya mencecah RM80 ribu, terdapat hanya seorang pengurus bersama-sama dengan dua orang pekerja.

Apa yang Aishah perhatikan, di dalam kompleks membeli belah, tidak ramai orang membeli kek, tetapi lebih membeli roti.

Penjualan roti lebih mencabar berbanding penjualan kek. Pengeluaran dan tenaga pekerja yang diperlukan adalah lebih tinggi untuk mencapai sasaran jualan yang banyak.

Sebagai contoh, sebiji kek dapat dijual pada harga RM60. Tetapi untuk roti yang rata-rata berharga RM1, 60 biji roti diperlukan untuk mencapai jualan sebanyak RM60.

Menyedari hakikat ini, Aishah berfikir cara untuk push sales menerusi jualan kek.

Melihat jumlah penyewa-penyewa kedai yang ramai di One Utama, Aishah mendapat idea. Tim beliau tidak menunggu orang datang ke premis mereka, tetapi mereka yang akan keluar berjumpa pelanggan. Tim Aishah pergi daripada satu ke satu premis penyewa-penyewa kedai, mereka membekalkan kek serta mengambil tempahan untuk harijadi staff mereka.

Usaha agresif ini juga membuahkan hasil. Jualan meningkat daripada RM80 ribu menjadi RM120 ribu sebulan.

Hasil peningkatan ini, cawangan OU dapat menyediakan asrama dan merekrut lebih ramai kakitangan.

Aishah juga dinaikkan pangkat menjadi pengurus.

Jalan Klang Lama OUG

Sekali lagi Aishah dihantar ke outlet lain yang bermasalah.

Kali ini di Jalan Klang Lama OUG, outlet kesayangan boss.

Di cawangan ini, jualan tidak bermasalah tetapi kos operasi (overhead) tinggi.

Sebagai pengurus, Aishah menguruskan urusan kakitangan dan gaji. 10% daripada jualan digunakan sebagai kos buruh.

Beliau mengenal pasti penetapan gaji di cawangan ini agak kacau bilau. Ada yang mendapat gaji terlalu tinggi, sehingga menyebabkan ada yang terpaksa menanggung gaji rendah selama 5 tahun berturut-turut.

Aishah melihat semula prestasi semua pekerja dan melakukan performance appraisal.

Beliau menemui bos, dan meminta beberapa perkara. Aishah meminta kenaikan gaji dan pangkat buat beberapa orang kakitangan yang bagus kerjanya. Ada juga antara staff yang beliau tolak dan mahukan pengganti.

Perkara ini menimbulkan kemarahan boss beliau. Kertas appraisal digulung dan dicampak ke muka beliau.

“Melampau, baru transfer dah minta macam-macam!” tegas boss dalam nada marah.

Aishah pun bertegas, “Kalau mahu saya di sini kena ikut apa yang saya buat. Kalau you percaya pada saya, you ikut kata saya. Saya mahu staff ini dinaikkan gaji, saya mahu staff ini jadi supervisor.”

Aishah dan bossnya bertegang urat. Bossnya meninggalkan premis dalam keadaan marah.

Namun, keesokan harinya boss datang semula sambil berkata, “Nah, ini gaji-gaji yang kamu nak.”

Aishah berjaya mendapatkan kenaikan gaji dan pangkat buat pekerja yang layak. Beliau juga berjaya mendapatkan ahli pasukan baru yang berkualiti.

Beliau merangka latihan dan aktiviti-aktiviti untuk staff development.

Hasilnya, jualan menaik dan kos operasi semakin rendah.

Setelah berkahwin, Aishah masih bekerja dengan Baker’s Cottage, tetapi kali ini berpindah ke Shah Alam Seksyen 18.

Walaupun mempunyai banyak pengalaman manis bekerja dengan orang Melayu sebelum ini, ini adalah pengalaman pertama beliau bertemu dengan sekumpulan pekerja yang malas dan banyak main. Mungkin kerana berada di dalam kawasan kejiranan Melayu menjadikan anak-anak muda ini kurang bermotivasi.

Seperti cawangan-cawangan lain, Aishah berkongsi matlamat syarikat dan menetapkan sasaran jualan harian, mingguan dan bulanan.

Setelah berkongsi, Aishah menerima kejutan. Kesemua kakitangan berhenti 24 jam, tinggal beliau seorang!

Tindakan drastik ini mendorong Pengurus Daerah menelefon dan bertanya, “Apa you buat sampai staff semua berhenti?”

Aishah menerangkan kakitangannya tidak mahu ikut arahan, dan jika mahukan jualan, perlulah mengikut arahan yang ditetapkan.

Akhirnya, Aishah merekrut dan membentuk pasukan baru di samping berkongsi matlamat dan sasaran jualan syarikat.

Di cawangan ini, pasukan mereka menjual roti menggunakan loceng untuk menarik pelanggan.

Hasilnya, pendapatan cawangan meningkat. Aishah pula mula dinilai untuk menaiki career ladder dan menyertai tim pengurusan.

1001 pengalaman telah dikumpul, dan Aishah mengambil keputusan untuk berhenti dan memulakan bisnes sendiri.

Aishah bermula dengan membuka kedai Cosway.

Dalam masa yang sama, pada tahun 2013, Aishah mengusahakan jualan produk jus sendiri. Apa yang beliau lakukan adalah mengambil jus pengeluaran syarikat lain dan melakukan penjenamaan semula.

Masa tu tiada siapa kenal saya. Saya tidak tahu apa channel saya. Saya meniaga tanpa ilmu, tiada pengalaman, tiada mentor, dan tiada cikgu.

Saya meniaga di tapak MAHA. Sewa tapak RM6000. Saya jual motor suami, keluar duit apa yang ada, jual barang kemas kerana hendak ada produk sendiri, inovasi sendiri. Saya hasilkan 1000 botol jus 2 liter.

Tetapi apa yang terjadi, saya hanya berjaya jual 8 botol air.

Akhirnya tak dapat apa-apa pun, suami marah lagi ada,” Aishah berkongsi kepahitannya.

Aishah mengakui beliau pernah gagal. Suami pun sudah mula kurang percaya.

“Saya yakin, Puan. Sedih memang sedih, tetapi saya yakin,” ujarnya sambil menutup cerita sejarah hitamnya.

Jalan terus, Aishah memulakan Aishah Ramond (ARM) Academy untuk membantu usahawan berbisnes.

Pada mulanya, beliau tawarkan kelas percuma untuk mereka yang mempunyai masalah teknikal bisnes seperti masalah staf, stok dan sales. 20 orang menghadiri kelas beliau.

Pada mulanya, Aishah berasa hairan kerana ada usahawan yang datang tidak tahu bagaimana hendak merancang stok dan jualan. Tidak lama kemudian, beliau tersedar bagi seorang yang dilatih dan berpengalaman dalam bidang jualan seperti beliau, perkara ini kelihatan senang. Tetapi bagi usahawan yang baru dan belum terdedah kepada dunia jurujual, perkara ini adalah satu perkara yang mencabar.

Dari situ, Aishah mengenal pasti apa masalah-masalah yang biasa dihadapi oleh usahawan. Beliau membina modul dalam niche bakeri.

Melalui Aishah Ramond Academy, beliau memperkenalkan program Intensif Usahawan Bakeri Malaysia. Program ini dijalankan di 13 lokasi, dari Negeri Sembilan sehingga ke Tawau selama 2 tahun berturut-turut.

Pada dua tahun ini (2013-2014), ramai mengenali beliau melalui bakeri.

Ramai pengusaha dari rumah berjaya meningkatkan jualan daripada RM1000 menjadi RM10,000. Daripada RM3000 menjadi RM30,000.

Beliau sangat dikenali dalam bidang latihan bakeri, sehinggakan ada yang berkata, “Nak belajar bakeri, carilah Aishah.”

Ketika mengadakan program intensif di Kelantan, Aishah tiba-tiba mendapat idea.

Tanpa berlengah, terus beliau capai telefon bimbit sambil menaikkan status Facebook, “Siapa ingin buat duit raya sebanyak RM5000 (dengan jual kuih raya) tanpa buat kuih raya?”

“Saya nak, saya nak, saya nak,” ramai membalas dan berminat dengan cadangan Aishah.

Ketika ini sudahlah kuih tiada, pembekal tiada, packaging pun tidak tahu bagaimana. Tetapi beliau sudah ada idea dan pelanggan untuk meneruskan projek pemasaran kuih raya yang sudah dirangka di dalam kepala.

Satu perkara yang sangat membantu, oleh kerana beliau jumpa ramai orang bakeri daripada kelas intensif, beliau tahu di mana hendak mencari mereka yang berkemampuan untuk membekalkan kuih raya dalam jumlah yang besar.

Pelanggan-pelanggan beliau yang akan dilantik menjadi stokis dan agen juga dikenali daripada lingkungan kelas intensif bakeri beliau. Oleh kerana ramai daripada mereka ini sudah pun menghadiri kelas Puan Aishah Ramond, mereka telah memahami asas-asas jualan dan pemasaran.

Tugas Aishah kini adalah menghubungkan kedua-dua pemain industri ini. Pada mulanya, terdapat 10 pembekal kuih raya dipilih.

Volume kuih raya yang dipasarkan melalui jenama baru beliau dinamakan ‘Ketuk-Ketuk Aidilfitri’ adalah sangat besar. Pada tahun pertama, beliau melantik seramai 100 orang agen dan stokis. Pada tahun pertama sahaja, jualan syarikat sudah mencecah RM1 juta.

Impak yang sangat kuat, menjadikan Aishah lebih serius melibatkan diri dalam perniagaan ini.

Stokis Ketuk-Ketuk Aidilfitri dari Pahang, Perak dan Selangor pada asalnya adalah suri rumah yang berbisnes kecil-kecilan. Mini stokis ramainya terdiri daripada suri rumah. Kira-kira 70 hingga 80% agen juga terdiri daripada suri rumah.

Sesetengah agen Ketuk-Ketuk Aidilfitri memilih jenama ini kerana ada di antaranya minat meniaga tetapi tidak dapat keluar rumah. Mereka diajar cara supaya pelanggan datang ke rumah, dan hanya perlu memastikan stok cukup di rumah.

Atau boleh didik pelanggan supaya penghantaran boleh dibuat pada hujung minggu sahaja, atau di tengah-tengah perjalanan ketika menghantar anak ke sekolah.

Terdapat juga beberapa orang agen dan stokis yang terdiri daripada guru, pensyarah dan graduan universiti.

Menurut Puan Aishah, semua wanita harus mempunyai kerjaya walaupun sekadar berniaga kecil-kecilan di rumah.

Katanya lagi, Ketuk-Ketuk Aidilfitri menjadikan mereka yang baru berniaga seronok untuk berniaga. Menjual pada waktu kemuncak, barang laku. Melihat barang laku, peniaga baru ini akan jadi seronok dan lebih bersemangat untuk berjual beli.

Lagipun apabila berkumpulan, stokis dan agen tidak penat mengusahakan bisnes berseorangan.

Aishah dan tim beliau melihat kembali rekod pada tahun 2014 dan membuat perancangan sasaran jualan 3 kali ganda pada tahun 2015. Mereka berjaya mencapai jualan RM3.3 juta, RM300 ribu lebih banyak daripada apa yang dirancangkan. Jumlah pelanggan berganda, jumlah agen meningkat menjadi 500 orang dan kepercayaan berganda.

Pada tahun ini, jumlah agen meningkat menjadi 1500 orang. Sasaran jualan pula meningkat 3 kali ganda. Tempahan untuk tahun 2016 sudah hampir penuh dan bakal ditutup pada bulan Mei.

Apabila ditanya apakah kriteria utama untuk berniaga, Puan Aishah memberikan 3 jawapan:

1. Tahu matlamat dan berniaga untuk apa.
2. Boleh berusaha lebih.
3. Tidak putus asa (gagal sekali tak apa, dua kali tak apa, asalkan konsisten dan sentiasa kuat semangat).

Kekuatan KKAF adalah menguasai pasaran setempat.

Contohnya, jika anda duduk di Lukut dan bekerja di Lukut, kuasailah pasaran Lukut dan sekitar.

Menurut Puan Aishah, ramai di antara stokis dan agen beliau bukanlah juara di media sosial, tetapi juara dalam menjual. Puan Aishah menekankan engagement secara bertemu muka untuk membina kepercayaan pelanggan.

Bagi beliau, KKAF bukan setakat untuk menjana pendapatan, tetapi merupakan platform untuk membina jaringan dan persahabatan. Bukan setakat boleh jual produk KKAF, tetapi boleh juga menjual produk lain kepada orang yang sama. Ilmu yang beliau ajar secara percuma kepada stokis dan agen boleh diguna pakai untuk produk-produk lain juga.

Antara idea pemasaran yang Puan Aishah kongsikan adalah memberitahu orang ramai apa yang kita lakukan. Kenali jiran tetangga, letak akan flyer dalam suratkhabar, berkongsi dalam group Whatsapp komuniti atau tadika anak, atau meletak akan bunting di depan rumah.

Yang penting, pastikan stok kuih raya cukup di rumah.

Sejak dari 2014, Puan Aishah secara konsisten mengajar dan melatih usahawan-usahawan di bawahnya. Beliau melawat seluruh Malaysia demi memastikan stokis dan agen bersedia untuk membuat jualan.

Latihan secara konsisten juga penting untuk menaikkan jualan, mengurangkan kerugian dan meningkatkan kredibiliti syarikat di kalangan stokis, agen, pelanggan dan orang luar.

Antara perkara yang diajar adalah bagaimana hendak membuat jualan 1000 balang kuih raya dalam sebulan bersamaan dengan RM30,000. Dalam sebulan beliau ajar agar memecahkan jualan mengikut hari, bermakna, dalam sehari usahawan harus menjual sekurang-kurangnya 30 balang kuih raya untuk mencapai sasaran bulanan.

Untuk mendapatkan jualan sebanyak itu pula, agen diajar tentang 70 lokasi jualan seperti kilang, restoren, kiosk bergerak dan carboot. Usahawan juga diajar bagaimana hendak mendekati premis-premis ini serta bagaimana untuk membuat kertas kerja, jika perlu.

Pernah salah seorang pelajar beliau berkata apa yang beliau ajar tidak logik. Tetapi pelajar yang sama telah berjaya membuat jualan bernilai RM80,000 dan kini dilantik menjadi stokis. Jelas, apa yang beliau ajar berkesan.

Usahawan tidak diberi harapan tetapi diajar cara praktikal untuk mencapai sasaran mereka.

Kelas-kelas sokongan seperti akaun tidak disediakan, tetapi pihak Ketuk-Ketuk Aidilfitri mampu memberi rekomendasi untuk menunjukkan tempat belajar yang bagus.

Saya bertanya lagi, “Bagaimana Puan merangka modul latihan dan SOP?”

Puan Aishah berkata beliau merangka modul latihan dan SOP daripada masalah harian yang berlaku di dalam bisnes Ketuk-Ketuk Aidilfitri.

Contoh, masalah yang dihadapi sebelum ini adalah dan masalah stok dan komunikasi close sales. Kini SOP dan modul khas telah dibangunkan untuk menyelesaikan perkara ini.

SOP sentiasa berubah mengikut kesesuaian, mengikut maklum balas stokis dan agen.

Contohnya, sebelum ini terdapat latihan membuat blog, tetapi ramai stokis dan agen menyatakan tidak cukup masa untuk mengemaskini blog. Lebih senang secara face-to-face, kerana jualan kuih raya ini cukup sekadar lihat dan rasa, dan pasti pelanggan mudah membeli. Di atas maklum balas ini, latihan membuat blog telah pun dihentikan.

Berniaga seorang-seorang amat memenatkan. Oleh kerana itu Ketuk-Ketuk Aidilfitri menyediakan group Whatsapp sebagai tempat untuk bertanya soalan, berkongsi jawapan dan saling sokong menyokong.

Komuniti stokis dan agen sangat rapat. Stokis juga dilatih untuk memastikan masalah agen selesai. Stokis yang memiliki komitmen yang tinggi seperti di Pahang dan Kelantan, selalunya akan shoot terus ke tempat agen apabila mereka memerlukan bantuan.

Demi memastikan semua dapat bergerak maju ke hadapan, agen yang sudah diajar cara penyelesaian tetapi tidak mahu buat tidak akan ditinggalkan, akan tetapi fokus akan diberikan kepada agen lain yang memberi komitmen.

“Leader tak akan tinggal…
Tetapi leader tak akan tunggu…” adalah kata-kata yang sering diulang oleh tim KKAF.

Di kalangan stokis dan agen, masing-masing sudah mendaftarkan perniagaan mereka di SSM. Ada yang sudah memiliki Sdn Bhd, ada yang sudah punyai akaun semasa syarikat, dan ada yang sudah mendaftar GST (jualan minimum RM 500 ribu setahun). Ada yang terpaksa buka kedai atau sewa rumah untuk menyimpan stok.

Sebelum ini telefon Puan Aishah kerap berbunyi tanpa henti. Tetapi masuk tahun ketiga, sistem sokongan semakin matang, dan stokis semakin pandai, beliau sudah boleh menghela nafas lebih panjang.

Pada bulan ini, perjumpaan di antara semua stokis akan diadakan untuk berkongsi semula sasaran jualan dan bagaimana untuk mengecapinya.

Prestasi adalah perkara yang dititik beratkan dalam Ketuk-Ketuk Aidilfitri.

Prestasi stokis-stokis negeri dijaga agar prestasi agen-agen terjaga.

Setelah mendaftar menjadi agen dan mengambil produk, latihan akan diberikan oleh pihak central. Prestasi pula akan dikawal oleh pihak stokis.

Semua stokis dididik agar membina bisnes bersyarikat dan bukan sekadar untuk mendapatkan duit raya.

Prestasi ditekankan secara keseluruhan syarikat. Fokus lebih, alat pemasaran, dan usaha lebih diberikan kepada agen yang memberikan keputusan yang lebih memberansangkan.

“Leader tak akan tinggal…
Tetapi leader tak akan tunggu…,” sekali lagi kata-kata ini terngiang-ngiang di telinga.

Selain keuntungan jualan, stokis dan agen yang melepasi sasaran jualan menerima imbuhan. Pada tahun lepas mereka yang berjaya mencapai jualan RM500 ribu mendapat insentif mengerjakan umrah suami isteri. 5 orang berjaya mendapatkan insentif ini.

Pada tahun ini, sasaran jualan adalah sebanyak RM2 juta. Selain keuntungan bersih sebanyak RM130 ribu, mereka yang berjaya melepasi sasaran akan diberikan insentif berupa kereta Myvi baru yang telah habis dibayar secara tunai.

Stokis Pahang, iaitu Puan Azira Hassim adalah stokis yang secara konsisten berjaya mencapai jualan tertinggi.

Selama 11 tahun beliau membuat kuih raya secara kecil-kecilan di rumah. Beliau sangat sibuk, rumah tunggang langgang membuat kuih siang dan malam. Tidak dapat pergi terawih di surau, hanya sempat melakukannya di rumah, malah pernah pada malam raya, ketika sudah mahu pulang ke kampung, beliau belum bersedia kerana terlalu sibuk membuat kuih.

Akhirnya suami beliau tidak lagi mahu beliau membuat kuih sendiri, tetapi mencari kuih yang dibuat oleh orang lain untuk jualan.

Bagai mengantuk disorongkan bantal, pengumuman Puan Aishah tentang peluang di KKAF datang tepat pada masanya.

Setelah menghadiri sesi taklimat dan merasai keenakan kuih raya yang dihidangkan, Puan Azira terus membuat keputusan untuk menjadi stokis.

“Sibuk-sibuk buat kuih raya, jualan saya RM5000 sahaja Puan,” katanya.

Sekarang sudah fokus kepada penjualan kuih raya siap, beliau mencatat jualan sebanyak RM168 ribu pada tahun pertama (2014), dan mencatat jualan sebanyak RM600 ribu pada tahun 2015.

Kisah lebih lanjut tentang Puan Azira akan diceritakan dalam edisi akan datang.

Bagi Puan Aishah, perniagaan ini bukan sekadar tentang duit, tetapi tentang tanggung jawab.

Dalam pergaulannya, beliau pernah berjumpa orang yang mempunyai gaji terlalu kecil atau tenggelam dalam kemelut hutang.

Berniaga adalah jalan keluar daripada kesusahan-kesusahan yang beliau lihat.

Apa yang penting – kerjasama, kejujuran, ketulusan, keberkatan dan timbang kira (harga yang dibayar oleh pelanggan haruslah diberi nilai yang berlebihan, jangan kurang) amat penting dalam perniagaan. Jangan sesekali menipu pelanggan.

Untuk merasai kenikmatan kuih raya Ketuk-Ketuk Aidilfitri atau berminat menjadi agen, hubungi 018-3148128 (Cik Izati). Beliau akan menghubungkan anda dengan stokis berdekatan.

Anda juga boleh melayari laman Facebook Ketuk-Ketuk Aidilfitri HQ atau Facebook Puan Aishah Ramond untuk maklumat lanjut.

Dalam edisi seterusnya, saya akan bercerita tentang kisah stokis dan agen Ketuk-Ketuk Aidilfitri yang menarik. Antaranya, bagaimana suri rumah menjana jualan 6 angka dari rumah. Katakan ‘Cepat Sikit’ kalau anda mahu saya tulis edisi seterusnya cepat-cepat. Terima kasih.


Gadis Rusia Baca Vocket Setiap Hari Kerana Satu Sebab Ini

Mendapat tahu Vocket juga telah mempunyai pembaca dari kalangan mereka yang bertutur dalam bahasa lain pada hakikatnya merupakan  sesuatu yang mengujakan.

Apatah lagi bila setiap hari beliau membaca kisah yang dipaparkan di Vocket dan menjadikan laman web ini antara rujukan untuk menambahbaik penguasaan Bahasa Melayu.

Secara peribadi saya gembira dengan perkhabaran ini. Maka setelah diberitahu saya berbesar hati untuk menghubungi gadis yang berasal dari Rusia ini.

Menurut gadis ini, beliau telah diperkenalkan kepada Vocket oleh Zalikha yang merupakan pembaca setia Vocket.

Vocket: Hi Alexandra, kami di Vocket sangat berbesar hati di atas kesudian Alex berkongsi kisah anda dengan pembaca kami.

Alexandra: Terima kasih Ida dan The Vocket atas peluang ini untuk menceritakan tentang pengalaman saya semasa saya belajar Bahasa Melayu. Maaf jika ada kesalahan bahasa dalam teks saya.

Vocket: Boleh berikan sedikit maklumat latar belakang Alexandra. Nama penuh, berasal dari daerah mana di Rusia, latar belakang pendidikan dan pekerjaan (jika sudah bekerja)?

Alexandra: Nama saya Alexandra Samokhvalova, nama yang panjang sekali dan sukar nak diucapkan bagi orang Malaysia (dan orang Barat juga). Sebab itu boleh dipanggil Alexandra sahaja atau Alex.

Umur saya 26 tahun. Saya lahir di Moscow, ibu negara Rusia. Selepas tamat sekolah, saya masuk Moscow State Universiti (selepas lulus peperiksaan yang susah sekali!).

Universiti ini dianggap universiti terbaik di Rusia, sebab itu saya memang gembira mendapat peluang untuk belajar di sana.

Fakulti saya di Universiti Moscow agak luar biasa, iaitu Institut Negara-negara Asia dan Afrika (Institute of African and Asian Studies). Fakulti itu mengambil alih kajian Timur dan banyak bahasa Timur diajarkan di institut ini, termasuk Bahasa Melayu.

Inilah bahasa yang saya pilih untuk belajar. Di samping itu saya belajar ilmu kesusasteraan dan ilmu linguistik sebagai pengkhususan saya.

Selepas tamat pembelajaran, saya pernah bekerja sebagai Office Manager sepanjang satu setengah tahun (tempat kerja yang kurang menarik tetapi membawa duit).

Pada masa itu saya mengambil keputusan untuk meneruskan pembelajaran di Negara Jerman dan masuk Goethe-Universiti di Frankfurt.

Di sini saya mendapat MA dalam program ‘Modern East Asian Studies’. Sepanjang Master, saya fokus pada ilmu politik dan Asia Tenggara, terutamanya Malaysia.

Sebab kenapa saya pindah ke Negara Jerman (dan tidak ke Malaysia) untuk terus belajar, susah nak jelaskan.

Negara Rusia, negara asalku, terletak di Barat dan Timur pada masa yang sama, dan saya sendiri selalu merasakan hubungan yang kuat dengan kedua-dua kontinen itu.

Sekarang, saya mahu mendapatkan pengalaman kerja dan hidup di dalam suatu negara Barat. Pada masa yang akan datang, siapa tahu, boleh jadi pindah ke Malaysia.

Sekarang ini, saya bekerja di Goethe-Universiti Frankfurt sebagai research fellow dalam Projek “Africa’s Asian Options” dan membuat penyelidikan dalam sub-project “Migration of African students to Malaysia”.

Selain dari itu, buku saya yang pertama akan diterbitkan oleh University Sains Islam Malaysia Press (hasil kerjasama USIM dan Goethe-Universiti Frankfurt).

Buku itu yang berjudul “Transformation of the higher education system in Malaysia” akan dilancarkan pada Frankfurt Bookfair 2015.

Ini jelas, bahawa saya sangat ingin untuk terus menjadikan negara Malaysia dan Bahasa Melayu sebahagian daripada perkara penting dalam kehidupan saya.

Inilah latar belakang saya secara pendek (boleh ceritakan lebih banyak, tetapi tidak yakin kalau pembaca mahu membaca ‘novel’ panjang tentang saya, bosanlah)

Vocket: Bagaimana Alexandra mula belajar Bahasa Melayu dan apakah yang mendorong Alexandra untuk kuasai Bahasa ini?

Alexandra: Seperti disebut, saya mula belajar Bahasa Melayu di dalam universiti. Sewaktu saya memilih Bahasa Melayu berbanding bahasa-bahasa lain yang ditawarkan (termasuk Bahasa Cina, Hindu, Japan dan lain-lain), saya tidak tahu banyak tentang negara Malaysia.

Sebenarnya, saya pernah melihat gambar di Internet saja (seperti Menara Berkembar KLCC, laut biru, pasir tanpa kesudahan dan baju traditional orang Melayu yang berwarna-warni).

Gambar ini begitu mempesonakan saya! Saya memutuskan untuk memilih Bahasa Melayu dan berharap dapat melawat negara Malaysia satu hari nanti untuk melihat semuanya dengan mata sendiri (impian itu menjadi kenyataan beberapa tahun lepas, lihat gambar saya dari Malaysia).

Sepanjang pembelajaran saya, saya jatuh cinta dengan negara dan Bahasa Melayu yang banyak perbezaannya dari Bahasa Rusia dan bahasa-bahasa Barat lain.

Tetapi semakin saya belajar, semakin besar hasrat saya untuk bertutur dalam Bahasa Melayu secara fasih. Pada masa itu, saya teringin untuk baca karya pengarang Malaysia terkenal (terutamanya Sasterawan Negara) dan tengok TV dan filem Malaysia.

Menjadi model pakaian tradisional yang cantik dan mahal!

Vocket: Berapa lama masa yang diambil oleh Alexandra untuk belajar Bahasa Melayu sehingga fasih?

Alexandra: Pada keseluruhannya, saya belajar Bahasa Melayu sepanjang 4 tahun di Moscow. Selepas itu, saya belajar Bahasa Indonesia selama 1 tahun di Universiti Frankfurt (sebab di sana tidak mempunyai kursus Bahasa Melayu, hanya Bahasa Indonesia).

Sebenarnya, saya tidak tahu jika Bahasa Melayu saya begitu fasih, tetapi saya cuba memperbaikinya setiap hari (antara lain dengan membaca TheVocket!)

Vocket: Apakah cabaran utama yang Alexandra hadapi untuk menguasai Bahasa Melayu?

Alexandra: Ramai orang perpendapat bahawa Bahasa Melayu adalah bahasa yang mudah sekali untuk dipelajari. Saya tidak setuju!

Pertama sekali, Bahasa Melayu adalah sangat luar biasa bagi orang Barat. Bahasa itu berbeza daripada bahasa lain yang saya kuasai di sekolah (iatu Bahasa Inggeris dan Perancis); tidak ada golongan genis jantina atau masa dalam tatabahasa; kata kerja tidak berubah dan sebagainya.

Sebagai satu contoh yang pendek: kalau dalam Bahasa Inggris, kata kerja menunjukkan masa “work-is working-worked-have been working” dll. Kalau dalam Bahasa Melayu “kerja” sahaja.

Pada mulanya, susahlah nak faham! Namun jika ada keinginan, pasti boleh menguasai juga!

Lebih dari itu, kalau sudah fasih dan boleh tulis dan baca, berbual dengan orang Melayu tidak begitu mudah, kerana orang menggunakan bahasa harian (bahasa pasar, bahasa rojak, slang orang muda) yang berbeza dari bahasa rasmi.

Sms pun tidak senang! Semua singkatan membuat saya gila!  Apakah ini ‘camne, ‘gi, ‘meh dan seterusnya. Hari ini belum faham semuanya, tetapi saya terus cuba!

Vocket: Bagaimana penerimaan keluarga dan rakan-rakan Alexandra apabila dapat tahu keinginan Alexandra untuk kuasai Bahasa Melayu?

Alexdandra: Saya yakin, bahawa pembaca tidak boleh bayangkan reaksi keluarga, kawan dan kenalan saya. Mereka sangat terperanjat, sesetengah daripada mereka tanya sekali lagi kalau saya betul-betul mahu belajar Bahasa Melayu, mereka tidak percaya (luculah!).

Semua kenalan berpendapat bahawa saya membuat suatu minat yang exotik, saya setuju! Tetapi sekarang ini Bahasa Melayu sudah merupakan sebahagian hidup saya.

Ini adalah gambar sewaktu saya sertai Pertandingan Pidato Antarabangsa Bahasa Melayu pada tahun 2009.

Vocket: Dengarnya Alexandra pernah mewakili Rusia dalam pertandingan pidato Bahasa Melayu. Boleh kongsikan pengalaman tersebut dan apakah kesudahannya? Adakah Alexandra berjaya memenangi pertandingan tersebut?

Alexandra: Saya pernah ikut serta dalam Pertandingan Pidato Antarabangsa Bahasa Melayu pada tahun 2009. Itulah pengalaman keemasan dan kenangan yang tidak akan dilupakan.

Pada masa itu saya belajar Bahasa Melayu selama 2 setengah tahun saja dan takut saya tidak setaraf dengan peserta yang lain. Sebab itu saya berlatih banyak kali dalam menyampaikan pidato saya (boleh jadi 20 kali setiap hari atau lebih banyak).

Saya berjaya masuk akhir, tetapi (malangnya) tidak menang. Walaubagaimana pun, saya bertemu dengan orang dari seluruh dunia yang juga berbahasa Melayu, wow!

Siti Nurhaliza adalah icon wanita Malaysia! Ya…tentu!!

Selain dari itu, saya pernah berasa seperti selebriti sepanjang PABM, kerana ditemu bual oleh wartawan, ramai orang mahu mengambil gambar dengan saya dan (yang lebih mempesonakan bagi saya) siaran langsung PABM apabila saya perpidato!

Pengalaman itu betul-betul membantu saya membina keyakinan diriku.

Vocket: Bagaimana penguasaan Bahasa Melayu Alexandra kini?

Vocket: Kini saya membaca banyak dalam Bahasa Melayu. Saya baca teks-teks akademik untuk kerja dan buku-buku sebagai hobi. Malangnya, tidak mempunyai banyak peluang untuk bercakap Bahasa Melayu, saya rasa tidak begitu fasih berbanding dengan masa PABM.

Namun bahasa ini adalah bahasa yang sering saya gunakan saya. Sebenarnya, sekarang ini saya menggunakan 3 bahasa (semuanya bukan bahasa ibundaku) dalam kehidupan seharian iaitu Bahasa Jerman, Bahasa Inggris dan Bahasa Melayu (apabila bekerja). Gila, kan?! Tapi saya suka!

Baca: “Bypass” Serendah Ke Rawang Dibina Bengkang Bengkok Demi Khazanah Bumi Negara

Saya menjadi model pada beberapa fashion shows dan memakai baju Melayu yang indah (dan mahal) sekali di atas pentas.

Vocket: Ada kisah menarik atau lucu yang Alexandra alami semenjak dari belajar kuasai Bahasa Melayu sehingga kini?

Alexandra: Ada banyak kisah menarik yang saya alami. Contohnya, apabila belajar di Moscow, pernah belajar tarian Melayu tradisional seperti Zapin, Joget dan Tarian Sarwak juga, seronok sekali!

Pernah beberapa kali juga saya mempersembahkan tarian tersebut dengan penari dari Malaysia pada pelbagai acara di Moscow.

Selain dari itu, saya menjadi model pada beberapa fashion shows dan memakai baju Melayu yang indah (dan mahal) sekali di atas pentas.

Seronoklah! Pengalaman itu menunjukkan juga betapa unik dan berseni budaya Malaysia.

Gambar ini adalah sewaktu lawatan saya ke Cameron Highland

Vocket: Ada kenangan manis yang ingin Alexandra kongsikan semenjak berjaya kuasai Bahasa Melayu?

Alexandra: Kenangan manis saya adalah berkaitan dengan orang Malaysia yang saya berjumpa semasa belajar Bahasa Melayu dan masih berjumpa sekarang.

Semuanya berbesar hati, ramah dan menghargai usaha saya dalam pembelajaran bahasanya. Selain dari itu, Malaysia (bagi saya) dikaitkan dengan makanan yang sedap, cuaca yang baik dan pemandangan yang indah sekali (seperti Cameron Highlands atau Pulau Perhentian).

Vocket: Semenjak berjaya kuasai Bahasa Melayu apakah tajuk buku atau bahan bacaan yang paling Alexandra gemari ?

Alexandra: Saya pernah sebut, bahawa saya berminat dengan karya Sasterawan Negara Malaysia. Sebenarnya, saya berpendapat bahawa karyanya mesti dibaca supaya boleh memahami jiwa, kepercayaan dan “ciri-ciri” orang Melayu / Malaysia.

Pengarang kegemaran saya adalah Noordin Hassan. Di antara novel yang saya sudah baca adalah “Pintu”, “Bukan lalang ditiup angin” dan novel lain. Karya Noordin adalah memang menarik dan membawa tema yang menyentuh manusia sejagat.

Tambahan pula, watak di dalam novelnya bukanlah yang tidak realistik yang selalu luar biasa dan penuh dengan watak-watak pelik. Sekarang saya membaca cerpen Kemala dari bukunya “Laut Takjub”.

Sewaktu kunjungan saya ke Pulau Langkawi

Vocket: Apakah kesan atau perubahan dalam hidup yang dirasai oleh Alexandra selepas berjaya kuasai Bahasa Melayu?

Alexandra: Bahasa Melayu memang mengubah hidup saya. Sebab belajar Bahasa Melayu saya berjumpa kawan sejati yang belajar dengan saya di universiti;  saya pindah ke Negara Jerman (kerana teringin untuk terus belajar); menjadi penulis buku dan belajar untuk percaya pada diri saya (membina self-confidence!)

Vocket: Ada pesanan istimewa yang ingin Alexandra sampaikan kepada pembaca Vocket?

Alexandra: Inilah pesanan yang saya ingin sampaikan: percaya pada kebolehan diri, teruskan usaha dan buat jika berminat dengan sesuatu, tidak berhenti apabila keluarga/kawan/kenalan fikir kamu membuat sesuatu yang pelik atau dirasakan tidak bermakna!

Pesanan saya yang lain yang berkaitan dengan Bahasa Melayu: Jangan lupa membaca buku-buku dalam bahasa ibunda anda, bahasa yang begitu indah dan kaya!

Anda boleh ikuti atau mungkin juga berkenalan dengan Alex di Instagram beliau – krivet4ka .

Kepada Alex, Vocket ucapkan selamat maju jaya dan semoga anda akan berjaya kuasai Bahasa Melayu dengan lebih baik.

Baca lagi: Berbaju Kurung Di Milan, Tanpa Sedar Gadis Melayu Ini Jadi Tumpuan Ramai

LIKE dan FOLLOW Vocket di Facebook serta Instagram


‘Awak Tak Layak Dapat Anak Sebegini’, Kenapa Ibubapa Angkat Ini Tetap Teruskan

“Awak tak layak dapat anak macam ni! Baik awak pulangkan balik.”

Beliau terkilan. Sewaktu beliau mengambil budak itu sebagai anak angkat, dia tahu kanak-kanak itu istimewa. Pada hari beliau buat keputusan itu, rekod rawatan bayi yang ketika itu berumur 8 hari itu sudah pun setebal novel. Kulitnya kuning akibat jaundis, ada jari tangannya yang kurang panjang, kakinya tidak sempurna bentuknya; bengkok seperti kayu golf. Bayi itu jelas cacat, orang yang tidak ada latar belakang perubatan pun boleh cam, tapi beliau nekad.

“Pulangkan? Apalah salah budak ni? Dahlah mak bapak kandung dia tak sudi nak besarkan dia, kita pula nak pilih-pilih. Kalau saya pulangkan, apa beza saya dengan mak bapak dia.”

“Kalau budak ni anak kandung saya, agak-agak dorang nak cakap macam tu tak, doktor?” Sambungnya lagi.

“Takkan mereka nak cakap benda yang mengguris hati ibu bapa.”

“Walaupun budak ni anak angkat, kami anggap dia macam anak kandung saya sendiri. Macam keluar dari rahim bini saya. Dia bukan barang, boleh tukar balik kalau ada defect. Saya pun tak faham kenapa dorang boleh cakap macam tu pada saya.”

Menurutnya, menjelang tahun ke-3 perkahwinannya, dia masih belum dikurniakan cahaya mata walaupun sudah habis ikhtiar. Urut, ubat, doa, petua itu dan itu, semua mereka cuba, namun masih tak membuahkan hasil. Akhirnya dia terfikir untuk pertimbangkan untuk cuba persenyawaan in-vitro atau mengambil anak angkat.

Apabila beliau dapat tahu tentang nasib budak ini, beliau jelas apa yang beliau perlu lakukan.

“Jangan tanya kenapa saya pilih budak ni! Saya tak pilih. Tuhan anugerahkan dia pada saya. Itulah yang saya rasa masa saya tahu pasal dia,” katanya.

“Oh ya, doktor. Sorrylah appointment rehab yang lepas saya tak datang. Bini saya bersalin masa tu,” ujarnya sambil tersenyum.

“Saya rasalah, doktor. Dulu Tuhan tak kurniakan saya anak, mungkin sebab saya dan isteri belum bersedia untuk timang anak.”

“Dulu kami hidup laki bini tak sepakat, tak mesra, kami banyak pentingkan diri. Semuanya berubah lepas ambil anak angkat. Kami lebih mesra, lebih banyak berbincang, lebih bersyukur. Lepas tu baru kami dianugerahkan anak sendiri.”

“Mungkin Tuhan nak uji saya. Kalau saya tak cukup cekal, saya pulangkan budak ni, entah-entah saya belum dapat zuriat sendiri,” tegasnya sebelum beliau beredar keluar daripada bilik konsultasi.

Mungkin ada betulnya. Tuhan tidak menguji seseorang dengan ujian yang tak mampu ditanggung dan, Tuhan tak makbulkan kehendak kita jika kita belum mampu menanggungnya.

Jika ada pasangan yang sudah lama berikhtiar tapi belum dikurniakan cahaya mata, janganlah berputus asa. Cuba muhasabah diri, perbetul dan perbaiki apa yang perlu. Cukupkan apa-apa yang kurang. Jika selepas itu masih belum berhasil juga, jangan pula rasa rendah diri.

Bukan anda tak layak, mungkin ada anak-anak di luar sana yang layak mendapat ibu bapa yang mampu beri kasih sayang lebih daripada yang termampu oleh ibu bapa kandung mereka, dan andalah ibu bapa yang berkemampuan itu.

Saya doakan ibu bapa (kandung dan angkat) anak-anak syurga ini dirahmati dan dijemput Tuhan menemani anak-anak itu hingga ke Jannah. Semoga kita mengambil pengajaran dan iktibar.

P/S: Jangan buang anak! Kalau anda tak mahu, ada yang mahu!

BACA: Orang Kampung Kata Seorang Ayah Bodoh, Sehinggalah Anaknya Menemui Ini Ketika Dewasa


Kisah Anak Kepada Orang Ketiga Terkaya Di Malaysia Yang Memilih Untuk Menjadi Sami Buddha

Orang selalu kata bahawa kebahagian itu ada pada wang ringgit, malah anak kecil berumur 3 atau 4 tahun sudah dimomokkan dengan cerita bahawa orang yang paling bahagia adalah orang yang memandu kereta mewah atau tidur di katil yang empuk.

Tetapi apa yang mereka tidak tahu, bahagia datang dalam pelbagai bentuk dan rupa. Lebih baik tidur berbantalkan lengan daripada tidur dengan bantal yang empuk tetapi otak masih memikirkan masalah yang tak sudah.

Mungkin itu yang dilakukan oleh Ven Ajahn Siripanyo, anak kepada individu ketiga terkaya di Malaysia, Ananda Krishan – mempunyai kepentingan perniagaan di industri media (Astro), satelit (MEASAT), minyak dan gas (Bumi Armada, Pexco), telekomunikasi (Maxis, Aircel) dan pemegang saham dalam Syarikat Tanjong Public Limited – yang memilih jalan kebahagian untuk menjadi seorang sami Buddha.

Dia yang mengabdikan hidupnya untuk mendalami rohani dengan cara meninggalkan kekayaan dan harta benda yang dimiliki oleh ayahnya, yang dilaporkan bernilai lebih dari RM21 bilion.

Dibesarkan di London dan mendapat pelajaran awal di sana bersama saudaranya. Siripanyo dikatakan telah terdedah dari awal kehidupannya dengan beberapa budaya yang berbeza. Jadi tidak hairan melihat dia memilih Buddha sebagai jalan ketenangan untuk lari dari semua kekayaan.

Dia sebenarnya mula menelusuri jalan dalam agama Buddha sejak dia berumur 18 tahun lagi. Semuanya berlaku secara tidak sengaja semasa dia mengunjungi Thailand untuk memberi penghormatan kepada keluarga ibunya.

Apa yang dia tidak tahu bahawa lawatannya ke Thailand telah membawa dia ke jalan lain yang tidak disangka-sangka. Kini, lebih dari dua puluh tahun kemudian, dia adalah seorang sami hutan dan dilantik sebagai Ketua Biara Dtao Dum Monastery yang terletak di antara sempadan Thailand dan Myanmar.

Dia juga dikatakan mempunyai darah keturunan raja melalui ibunya. South China Morning Post melaporkan bahawa Siripanyo mempunyai darah bangsawan dari keturunan keluarga diraja Thailand, Momwajarongse Suprinda Chakraban.

Lahir dalam keluarga yang mempunyai budaya yang berbeza, Siripanyo dikatakan boleh bertutur dalam 8 bahasa. Namun disebabkan privasi yang melingkupi kehidupan peribadinya, tidak ada yang tahu dengan tepat bahasa mana yang paling dikuasi oleh beliau. Bahasa Inggeris adalah antara bahasa yang selalu digunakan olehnya, manakala Tamil dan Thailand adalah antara 8 bahasa yang dikuasai olehnya.

Dalam menjadi seorang sami Buddha, Siripanyo sedar bahawa hidup perlu berlandaskan kemurahan hati dan dicampur dengan sifat cinta pada keluarga. Tetapi itu tidak menghalangnya daripada menggunakan kemewahan keluarganya jika situasi memerlukan. Dia selalu meluangkan masa untuk ayahnya dan beberapa media antarabangsa pernah melaporkan bahawa Siripanyo pernah dilihat menaiki jet peribadi untuk bertemu ayahnya di Itali.

Dia mungkin ditafsirkan sebagai ‘gila’ kerana memilih ketenangan jiwa dengan jalan agama dan meninggalkan semua yang ada di belakangnya – kekayaan, wang ringgit dan kehidupan mewah. Tetapi satu benda yang pasti, kebahagian itu datang dalam pelbagai bentuk, tidak adil jika kebahagian itu hanya dianggap melalui wang serta sumber kekayaan sahaja dan Siripanyo telah mengajar kita bahawa semua orang layak untuk bahagia.

Setiap agama mementing penganutnya untuk berdoa kepada yang berkuasa dalam situasi apa pun. Terdahulu, doktor di AS telah melakukan kajian, adakah doa mampu sembuhkan pesakit COVID-19. Klik pautan di bawah untuk membaca.

Doktor Di AS Lakukan Kajian, Adakah Doa Mampu Sembuhkan Pesakit COVID-19?


Kisah Menyentuh Hati Di Sebalik Sekolah Anak Pelarian Syria Diasaskan Oleh Pelajar Malaysia

Sebelum ini kami pernah berkongsi tentang pembukaan sekolah untuk anak-anak pelarian Syria yang telah diusahakan atas inisiatif para pelajar Malaysia di Jordan.

Sebenarnya ada kisah di sebalik mengapa para pelajar ini sanggup mengorbankan bukan hanya masa dan tenaga tetapi juga wang ringgit dari saku mereka sendiri untuk anak-anak Syria ini.

Meskipun telah berhijrah ke Jordan, para pelarian Syria ini sering menghadapi masalah kewangan kerana undang-undang Jordan yang menyukarkan mereka untuk bekerja di negara ini.

Kebanyakan anak-anak pelarian Syria yang tinggal di kem pelarian di Irbid ini pula hanya duduk di rumah atau bermain di tepi jalan kerana tidak mampu ke sekolah berdaftar kelolaan kerajaan Jordan.

Muhammad, 6 tahun, berasal dari Daraa, Syria, salah seorang daripada 5 pelajar yang mula-mula sekali mendaftarkan diri ke sekolah yang kami buka di Jordan ini.

Apabila bersama Muhammad, saya teringat kisah tahun lepas, beberapa hari sebelum Ramadhan di mana kami baru mahu membuka sekolah di sini untuk membantu jiran-jiran pelarian Syria.

Pada waktu itu saya masih ragu-ragu, kami sudah ada tempat dan ada cikgu Syria yang mahu mengajar, tapi kami masih belum menyebarkan berita kepada jiran-jiran Syria yang kami akan membuka sekolah percuma untuk mereka.

Saya risau jika sekolah ini tidak akan mendapat sambutan, mungkin hanya sedikit sahaja pelarian Syria yang mendaftarkan anak mereka, memandangkan pada waktu itu memang kebanyakan pelarian Syria tidak mengutamakan pendidikan kerana memerlukan keperluan asas seperti makanan dan sewa rumah yang dikatakan lebih penting dan mendesak.

Beberapa kali juga saya berjumpa keluarga-keluarga Syria yang mengatakan mereka suka dengan idea bantuan pendidikan ini tapi kalau nak berikan izin untuk anak-anak mereka menyertai program sekolah percuma seperti itu, kami mestilah memberikan bantuan asas kepada mereka seperti makanan dan sewa rumah.

Perkara-perkara seperti inilah yang menyebabkan saya risau tidak ramai pelarian Syria yang akan mendaftarkan anak-anak mereka ke sekolah kami.

At our school for Syrian children. Somehow I feel happy when I see this scene, it reminds me that Muslims community are people who love knowledge very much. Read, in the name of Allah, that created (all that exist)” Al-Alaq, verse 1.

Namun, beberapa hari sebelum kami membuka sekolah, Muhammad dan sahabat-sahabatnya datang berjumpa kami di tempat yang bakal dijadikan sekolah ini atas ajakan sahabatku Aziz Persan untuk kami menceritakan tentang program ini kepada mereka.

Saya dan Aziz pun menceritakanlah tentang projek sekolah ini, dan mereka tanpa ragu-ragu terus mendaftarkan nama mereka, dan keesokkan harinya mereka membawa lebih ramai kawan-kawan mereka untuk mendaftarkan diri ke sekolah kami.

Walaupun ayah Muhammad telah syahid di Syria dua tahun lepas akibat ditembak oleh Tentera Al-Assad di kepala, dia tetap cekal dan terus bersemangat untuk belajar bersama kami sehingga sekarang, gambar ini diambil baru dua hari yang lepas.

Semoga Muhammad terus tabah menghadapi dugaan hidup dan akan sentiasa bersungguh-sungguh belajar untuk mengubah nasib keluarga, insyaAllah.

Kisah di atas  hanyalah secebis dari kisah anak-anak Syria di sana. Itu tidak termasuk lagi kisah-kisah berikut. Ini adalah kisah benar tentang perjuangan anak-anak Syria demi kelangsungan hidup mereka meskipun kini berstatus sebagai pelarian, menumpang hidup di bumi Jordan.

Semangat cekal. Dikala rakan-rakan lain berjalan pulang dari sekolah, dirinya ke hulu kehilir menjual gula-gula kapas mencari rezeki.

Sekali lalu, tak teringin nak beli. Lalu melihat sahaja si kecil ini berlalu. Bila dah jauh, baru perasan sebungkus makanan yang baru dibeli tadi yang memang niat nak bagi pada sesiapa di jalanan.

Maka rondalah dipekan Ramtha (30minit daripada Irbid) mencari bayang si kecil ini. Alhamdulillah, berjaya ditemui balik. Mukanya baik, nampak sedang seakan terpinga mencari pembeli gula-gulanya.

Ditanya padanya, dah makan ke belum? Katanya belum. Bila ambil bungkusan makanan, tanya dia aku nak bagi ni kau nak tak? Katanya “takpa takpa. Aku tak nak”. Aku ucapkan saja, ini hadiah daripada aku, ambillah. Baru lah diambilnya. Sambil tu aku mintak dua gula-gula tersebut untuk dimakan oleh rakan-rakan dalam kereta. Harganya tak mahal, 20 sen sahaja untuk 2.

Sebaik nak berlalu, aku kepilkan sejumlah wang ke dalam sweaternya. Sambil kami berlalu pergi. Sikecil ini melambai-lambai tangan. Mukanya tidak senyum, tapi seakan bersedih. Seakan terkejut, bahkan duit yang aku kepilkan tadi pun masih tidak dilihat olehnya.

Proud of you kid, kecik-kecik dah berusaha berdikari mencari rezeki. Moga Allah rahmati dirimu sentiasa – Afyz Yzels.

Nilai duit jauh lebih rendah jika dibandingkan dengan nilai senyuman kalian.

Diambil dua botol air minuman dan sedikit makanan ringan untuk bekal perjalanan. Dikala sedang memilih makanan yang ingin dibeli, aku terlihat kelibat seorang kanak-kanak kecil perempuan, mata terkebil-kebil, mata melilau seperti mencari sesuatu.

Diangkatnya satu peket kecil coklat, kemudian diletakkan balik. Diangkat pula yang lain, kemudian lagi sekali diletakkan kembali. Lama diperhati gelagat kanak-kanak ini, sebelum aku bertanya ” Hai, ada nak apa-apa ke? Nak coklat?” Dijawabnya ” Tak, tak nak pun. Takpe je”.

Aku perhatikan lagi, matanya terus melilau. Kali ini aku melihat ke tangan kecilnya, ya, ada duit syiling padanya. Duit syiling 5 qursh (sen). Kali ini dia perasan aku perhatikan tangannya. Aku alihkan pandangan pada matanya, kali ini nampak seolah si kecil ini mahukan sesuatu. Sebelum membayar, aku ambil 2 peket coklat Cadbury bersaiz sederhana, niat untuk hadiahkan padanya. Selesai membayar, aku tunggunya diluar kedai.

Sebaik si kecil ini keluar, aku hulurkan tangan untuk serahkan dua coklat tersebut. Dia menjawab “Tak, tak pe, tak nak”. Tapi matanya jelas seakan, dia menginginkan coklat ini. Aku cakap “Ambillah, hadiah ni. Nanti makan”. Dengan segan silu, si kecil ini mengambil coklat tersebut. Aku terus berlalu, masuk ke kereta dan menunggu.

Aku pandang, si kecil ini membuka peket coklat tersebut. Berjalan perlahan menuju ke bangunannya.

Alangkah terkejut aku, apabila melihat kanak-kanak ini rupanya mematahkan setiap coklat tersebut dan membahagikan coklat-coklat itu kepada rakan-rakannya yang melalui kawasan tersebut. Dari bibirnya, aku dapat membaca percakapannya “Ambil lah, ada orang bagi hadiah kat aku tadi”. Aku perhatikannya sehingga dia masuk ke dalam bangunannya.

Hati terus menangis. Sungguh, aku tabik hormat pada mereka. Walaupun kecil, tapi mereka kenal erti nikmat dan rezeki. Bahkan tidak hanya menikmati rezeki itu untuk mereka sahaja. Kanak-kanak seperti ini sungguh, sungguh membahagiakan hati ini. Segala penat pasti terubat melihat mereka-mereka ini – Afyz Yzels.

Dan selepas sekolah ini dibuka, bukan hanya pelajar Malaysia yang menawarkan diri untuk mengajar di sini tapi juga rakan-rakan mereka dari negara lain.

Muslim dari 4 negara – Malaysia, Jordan, Syria dan Palestin akan bekerjasama merancang dan melaksanakan projek membuka Madrasah Arabiya Maliziya, sekolah swasta yang memberikan pendidikan percuma kepada kanak-kanak pelarian Syria di Jordan – Amir Ryzvan.

Horacio from Argentina and his friends from Spain doing activities for Syrian children in our school.

Anak anak ini sanggup berjalan kaki, melintas jalan bersama-sama demi menuntut ilmu,walaupun di tengah panas. Sungguh mereka memberi semangat pada diri untuk tidak berputus asa dalam perjuangan – Puteri Balqeis.

Hakikatnya untuk menjadikan sekolah ini satu kenyataan ia bukanlah umpama memetik jari. Dana dalam bentuk kewangan perlu dikumpulkan untuk membeli bahan bantuan mengajar, buku-buku dan alat tulis untuk anak-anak Syria.

Alhamdulillah, the cooking class for Malaysian students by Syrian refugees has been successfully conducted. The fee that they pay for this class will be used to help Syrian refugees and for our school for Syrian children.

Hope they all have wonderful time, and may Allah S.W.T bless our effort to help Syrian refugees in Jordan insyaAllah – Amir Rizvan.

Alhamdulillah, hari ini kami berpeluang untuk berkongsi tentang projek pendidikan kami kepada pelajar-pelajar Arab di University Yarmouk.

Alhamdulillah kami menerima respon yang baik daripada mereka dan insyaAllah ramai yang akan membantu menjayakan projek pendidikan yang seterusnya nanti.

Semoga usaha-usaha untuk menyelamatkan pendidikan pelarian-pelarian Syria di Jordan ini akan berjaya dan diberkati Allah S.W.T. InsyaAllah.

Selain dari itu, sekolah ini bukan hanya semata-mata tentang sekolah dan belajar, malah lebih dari itu bagi tenaga pengajar di sini. Mereka juga perlu  sentiasa peka dan bijak memahami situasi semasa anak-anak Syria ini;

Antara soalan yang keluar semasa mesyuarat untuk sekolah Syria semalam;

Kalau ada pelajar Syria yang datang tapi tak bawa pensel, buku tulis (walaupun dah diberi sebelum ni), gaya macam tak nak belajar pun dan kacau pelajar-pelajar lain pula, patutkah kita suruh dia keluar dari sekolah?

Dalam hatiku pada masa itu aku rasakan patut memandangkan sekolah kami yang kecil dan akan mengambil bilangan pelajar yang terhad, jadi sepatutnya kami penuhi sekolah kebajikan ini dengan pelajar-pelajar pelarian Syria yang bersemangat untuk belajar sahaja.

Namun Ustaz Anwar, seorang guru dari Palestin yang bertugas sebagai pelatih sukarelawan yang ingin mengajar di sekolah kami menjawab;

Dengan mengeluarkan dia dari sekolah akan mempunyai kesan jangka panjang yang sangat buruk. Ya, mungkin sesetengah pelajar kita datang ke sekolah ini bukan untuk belajar tapi untuk berkawan, berkomuniti dengan rakan-rakan pelarian yang sebayanya. Tapi cuba kita lihat, dia akan bersosial dengan kawan-kawan yang cintakan ilmu dan bersemangat untuk belajar, lama-lama dia juga akan terpengaruh dengan mereka dan mula bersemangat untuk menuntut ilmu.

Inilah yang dipanggil pengaruh rakan sebaya.

Cuba kita bayangkan kalau kita keluarkan dia dari sekolah. Dia akan berasa kecewa dengan komuniti cintakan ilmu ini kerana tidak mahu menerimanya. Maka dia akan pergi mencari komuniti lain untuk berkawan dan besar kemungkinan dia akan bersosial dengan kumpulan-kumpulan remaja bermasalah yang berada di luar sana, dan akhirnya terpengaruh dengan mereka.

Barulah aku sedar bahawa menyediakan sekolah kepada pelarian-pelarian Syria di Jordan ini bukan sahaja penting untuk memastikan pendidikan mereka terjamin, namun ia juga penting untuk mengelakkan mereka daripada terlibat dalam kebejatan sosial.

Semoga Allah S.W.T melindungi remaja-remaja pelarian Syria ini dari pengaruh-pengaruh yang tidak elok di luar sana, insyaAllah – Amir Ryzvan.

Malahan pembukaan sekolah ini juga sebenarnya telah menarik perhatian pelajar dari negara lain untuk datang melawat dan melihat bagaimana sekolah percuma seperti ini berjaya dijalankan oleh pelajar Malaysia.

Today a group of students from Spain came to visit our school for Syrian children.

A journalist from Japan, Amy visited our school for Syrian children. She was amazed to see how Muslims although from different countries, they work hard to help each other to handle crisis that they face.

One of her questions is “Why you all go so far to help them? “

I think the answer is simple. “We don’t need reason to help our family, right?”

Ironically, this quote is from Final Fantasy 9, a game that I played long ago when I still child,a game from SquareSoft, a Japanese company. Yes, I heard this quote when I was still small, but I remember it until now and even applied it so deeply in my life.

I think this sums up what life it, it’s really a circle. Long ago Japan taught me something. Now, I am the one who taught Japan. Ironically the same thing – Amir Rizvan.

Alhamdulillah tak tau nak cakap apa selepas meeting semalam. Serius, kagum dengan semangat Amir Rizvan semasa usulkan cadangan untuk membuka sekolah percuma secara RASMI di Jordan.

Mungkin pada awalnya, banyak perkara negatif yang timbul dalam benak fikiran kami tentang projek kali ini kerana akan dilaksanakan dalam skala yang besar. Tapi, inilah tanggungjawab kita sebagai umat Islam.

Sampai bila kita nak tengok badan-badan bukan kerajaan (non-muslim) masuk secara halus dalam masyarakat pelarian Syria? Inilah tangunggungjawab kita untuk hentikan semua ni.

InsyaAllah, dengan perancangan yang rapi, berbekalkan pengalaman kami membuka tadika di Irbid dan sokongan daripada masyarakat Malaysia, kami akan pastikan projek kali ini akan dapat dilaksanakan dengan jayanya – RashdanRazlan.

Sampah Sisa Makanan VS Makanan Atas Pinggan.

Kelihatan seorang pemuda OKU bersama emaknya, berjalan seakan tanpa hala tuju. Pemuda ini mengutip sesuatu dari timbunan sampah. Kali ini aku sedang menuju ke kelas, selalunya jika melalui lorong kecil, memang aku akan elakkan pandang orang dikhuatiri berlaku masalah. Tapi kali ini, hati tergerak nak pandang. Pandang punya pandang, nampak si pemuda ini seolah memakan sesuatu.

Bila lalu ditepi, baru perasan rupanya yang dimakan oleh pemuda tersebut adalah saki baki roti buangan yang dibuang oleh restoran bersebelahan mereka. Aku alihkan pandangan pada mak dia, kelihatan mata si emak sayu memandang si anak memakan sisa makanan tersebut.

Aku alihkan pandangan terus ke hadapan, sejujurnya tidak sanggup memandang situasi ini buat kali kedua. Aku teruskan perjalanan sambil hati menahan untuk menangis. Hajat dihati ingin berhenti, ingin mengajak mereka ke kedai makan, namun disekeliling ramai pemuda lain yang sekadar melihat. Khuatir nanti jika membuka dompet di tempat awam, lain pula perkara yang terjadi.

Sejujurnya, setiap kali berjalan dimana-mana kawasan, aku suka melihat gelagat dan perilaku manusia. Dan kerap kali itu jugaklah, hati seakan ditembak. Sungguh jika sekali, mungkin bolehlah terima tapi jika lebih daripada skali?

Umi abah selalu pesan, “dik bab makanan tak yah berkira dik, dengan kawan-kawan jangan berkira, rezeki tu dik kadang-kadang bukan untuk kita, untuk orang lain juga”.

Sama-sama lah beringat. Jika ada makanan tak habis tu janganlah buang macam tu sahaja. Bungkuslah. Bawa ditangan. Jika terlihat mereka-mereka yang tiada makanan, hulurkanlah pada mereka. Jangan membazir.

Bayangkan jika sisa makanan kita yang mereka makan, sanggupkah kita membiarkan mereka makan makanan yang sudah dihinggap lalat dan bakteria, sedang kita makan di atas pinggan dengan enaknya?

Paling kurang bungkuskanlah, bagi mereka makan dengan cara yang betul dan bersih – Afyz Yzels.

Pahit, tapi benar. Hakikat Seorang Pelarian Syria.

Lihat betul-betul pada gambar. Apakah benda yg berada diatas tanah didalam gambar?

Ya. Roti. Roti keping. Percaya atau tidak roti inilah yg merupakan makanan harian pelarian Syria di jordan, yang tinggal di kem-kem.

Hari ini meninjau kem-kem pelarian Syria di sekitar Mafraq. Kata si ibu tadi, roti ini basah kerana dilanda hujan semalam. Dan hari ini, mereka keringkannya dengan menjemur diatas tanah ini.

Aku tanya, “ini ke makanan harian?” Jawabnya “ya”.

Pahit bukan? Tapi itulah hakikatnya. Mereka menjemur roti berlantaikan tanah, kita membakar roti diatas dapur. Kita makan dikedai, mereka makan diatas lantai. Tanpa mampu berfikir soal penyakit, apatah lagi ingin memikirkan soal kebersihan. Mereka bukan tidak mahu, tapi tidak mampu.

Moga-moga tahun ini mereka dilimpahi berkat dan dimurahkan rezeki – Afyz Yzels

“I had lost everything. I have nothing more to lose. That’s why I’m not afraid anymore. That’s why I’m strong.

You may be older than me, have better education, have more knowledge than me, but, I understand this world more than you. I know how cruel this world could be, you still don’t understand. You never will.

Don’t judge the path I choose to take, if you haven’t walk the journey I had to make.”

This is the answer I get when I ask “What motivates you to keep doing this?” to my young Syrian refugee friend who left school to work 12 hours a day in a restaurant to help his family.

I was offering him to go to a school which I will support as I was pity to him to see he work very hard everyday, but he decline it. He said if I want to support schooling, help his sister to go to private school to save her future.

He believe his future cannot be saved anymore, so he will work hard to save his younger siblings’ future. He don’t want them to end up the same with him.

When I see him in the eyes, I can see no feeling, expressionless, emptiness. It’s the eyes of a man who has nothing more to lose, who not afraid of anything anymore.

I will never forget that, never. The words, the expression of the eyes, the emptiness…it will haunts me for the rest of my life, but it also will give me strength everyday, give me motivation, give me the courage, to fight, to save the Syrian children’s future – Amir Rizvan.

Everyday no matter how busy I am, I will try my best to come to my Malaysian Arabian Cultural Society school for Syrian children to make sure that my Syrian sister Amani will teach the children very well.

Beside that, another reason I come to my school everyday is to see the Syrian children. Somehow, when I see them it give me hope and strength to keep going on, keep doing what I’m doing now no matter how hard the challenges are.

For me, these children generation are the hope of Muslims to make the world a better place.

That’s why, I would do my best. I would do anything that I can. I would do everything that I can to save these generation.

And Alhamdulillah, I am soo grateful to Allah S.W.T., that I’m not alone in this fight. Thank you my family and friends from Malaysia, Syria and Jordan, who helped me a lot right now in doing this.

This is not my fight,this is our fight! – Amir Rizvan.

Inisiatif kami ini adalah untuk memastikan kita umat Islam terutamanya anak-anak muda ini tidak ketinggalan di belakang dan menjadi insan yang berintegriti, produktif dan mampu menyumbang untuk agama, bangsa dan negara.

Projek kami yang seterusnya ini ialah membuka sekolah swasta yang diiktiraf di Jordan di mana pelajar-pelajarnya akan belajar mengikut silibus yang selaras dengan silibus Kementerian Pelajaran Jordan dan akan mendapat sijil yang diiktiraf di negara-negara Arab.

Selain itu di sekolah ini juga kami akan mengajar kanak-kanak Syria membaca Al-Quran, memberi didikan agama, menerapkan nilai-nilai murni, memberi sokongan moral kepada anak-anak Syria bagi mengikis perasaan inferior dan mengelakkan kebejatan sosial daripada menjangkiti mereka – Amir Rizvan

Qusain, Rawan, Marwa and AbdulAziz, my lovely little Syrian students. Hope they have a wonderful time at my school, insyaAllah.

Bangunan sekolah ini telah siap dibina dan memerlukan lebih kurang sebulan lagi untuk persiapan sepenuhnya sebelum bergerak. Pada ketika ini sumbangan dan dana amat diperlukan untuk menjayakan projek ini.

Tak terbayang di mata andai nasib yang dilalui oleh anak-anak Syria ini terjadi kepada anak-anak kita. Sesungguhnya mereka tidak bersalah. Mereka anak-anak yang tidak berdosa tetapi menjadi mangsa akibat kerakusan manusia tamak dan kejam.

Yang pasti, ini bukan hanya perjuangan pendidikan semata. Ini bukan perjuangan atas dasar simpati saja. Ini juga sebenarnya fisabilillah!

Andai tidak mampu memberi dalam jumlah yang banyak, ketahuilah walau hanya RM1 ia sungguh bermakna buat anak-anak malang ini. Lihatlah bagaimana mereka sanggup menjaja gula-gula kapas hanya pada harga 10 sen saja setiap satu, sedangkan di Malaysia gula-gula yang sama paling kurang dijual pada harga Rm1.50. Begitu tegarnya mereka berusaha mencari rezeki yang halal meskipun pulangannya tidak seberapa.

Sesungguhnya tangan yang memberi itu sentiasa lebih baik dari yang menerima. Sudah tiba masanya kita menyahut seruan fisabilillah ini.

Untuk sumbangan dan mengikuti perkembangan terkini tentang projek sekolah untuk anak-anak Syria ini, follow fb page TFTN for Syria atau hubungi Amir Rizvan, Presiden Malaysian Arabian Cultural Society untuk info lanjut. Amir juga sering berkongsi perkembangan terkini tentang sekolah anak-anak Syria ini di fb beliau.

BACA: Ini Sebabnya Mengapa Lelaki Ini Sanggup Mengajar Anak-Anak Syria Bahasa Melayu

LIKE dan FOLLOW Vocket di Facebook serta Instagram


Kisah Anak Seorang Pemandu Teksi Jadi Billionaire Terbaharu Di Malaysia

Tan Eng Kee, ahli baharu kelab billionaire di Malaysia, yang kehilangan ayahnya pada umur 13 tahun tidak pernah membayangkan bahawa dia akan berada setaraf dengan billionaire yang lain.

Dia yang juga pengasas dan Ketua Pegawai Eksekutif Greatech Technology yang berpangkalan di Pulau Pinang menyaksikan sahamnya melonjak 330% pada tahun lalu, mendorong Tan menjadi ahli baharu kelab billionaire dengan nilai bersih lebih dari $1 bilion (RM4.04 bilion), lapor Forbes.

Syarikatnya yang bertanggungjawab menghasilkan peralatan automasi industri untuk pelbagai pengeluar yang berbeza telah disenaraikan di pasaran ACE Bursa Malaysia 13 Jun 2019.

“Saya tidak pernah mempunyai impian untuk menjadi jutawan. Saya sama sekali tidak mengharapkan ini. Saya mempunyai kehidupan yang sederhana – saya datang ke pejabat; buat kerja dan saya pulang. Tidak ada yang berubah kerana ini,” katanya kepada Forbes.

Tan dibesarkan di Pulau Pinang dari keluarga yang tidak mempunyai apa-apa. Ayahnya seorang pemandu teksi, meninggal dunia ketika Tan berusia 13 tahun. Ini memaksa dia untuk bekerja seawal usia 16 tahun di sebuah kedai roti selepas waktu persekolahan.

Tan kemudian memperoleh sijil dalam bidang kejuruteraan mekanikal pada tahun 1991, dan mula bekerja sebagai perancang pengeluaran untuk syarikat alat ketepatan. Dua tahun kemudian, dia meminjam RM10,000 dari ibunya, dan menubuhkan Greatech (M) Sdn Bhd.

Tidak bergerak sendiri, dia memanggil seorang lagi teman untuk membantunya dalam bidang pemasaran, dan pada tahun 1995, dia berjaya meyakinkan teman sekolahnya Khor Lean Heng untuk turut serta dengannya. Tetapi pada tahun 2001, Tan menutup syarikat tersebut.

Bagaimanapun, dia dan Khor telah menubuhkan Greatech Integration, syarikat yang menghasilkan peralatan separa automatik dan automatik untuk sektor elektronik pengguna. Greatech mula berkembang ke industri semikonduktor pada tahun 2002 dan ke sektor solar pada tahun 2010.

Kini, menurut Forbes, penjualan untuk sembilan bulan yang berakhir pada 30 September 2020 meningkat 17 peratus kepada RM184.78 juta sementara keuntungan bersih melonjak 64 peratus kepada RM59.338 juta. Syarikat itu memperoleh keuntungan besar ketika permintaan untuk kenderaan elektrik dan tenaga surya meningkat.

Walaupun berlakunya wabak, semua lapan kilang syarikatnya sudah beroperasi. “Perniagaan kami semakin kuat,” kata Tan, yang bersiap untuk pertumbuhan lebih lanjut.

Pada bulan Disember, Greatech memperluas kapasitinya dengan membuka kilang pemasangan baru di Batu Kawan dan kini sedang berusaha untuk membeli lebih banyak tanah di kawasan industri yang berdekatan.

Greatech juga telah membuka pejabat pertamanya di AS – kemudahan ujian di Michigan – pada suku ketiga 2020 untuk pelanggan kenderaan elektriknya. Beberapa pejabat seperti ini akan turut dibuka pada suku ketiga tahun ini di Illinois dan Arizona. Tan juga merancang untuk membina pejabat di Jerman pada suku ketiga 2021 dan berkembang ke Eropah dan India.

Baca kisah ringkas bagaimana tekanan hidup telah mengubah lelaki ini daripada pengutip sampah menjadi seorang jutawan yang berjaya. Klik pautan di bawah untuk membaca.

Bagaimana Tekanan Hidup Ubah Lelaki Ini Daripada Pengutip Sampah Ke Jutawan Berjaya

Untung Besar Di Tengah Pandemik COVID-19, Pemegang Saham Top Glove Terima Dividen Hampir RM1 Bilion

Kisah Chris Gardner, Seorang Gelandangan Yang Akhirnya Jadi Jutawan


500 Manusia Terkaya Dunia Rugi RM411 Bilion Akibat Kejatuhan Pasaran Saham

Nampaknya bukan sahaja negara yang terkesan dengan kejatuhan pasaran saham pada hari Rabu lalu. Malah, ramai individu yang turut terkesan melalui pasaran saham yang menjunam.

Berdasarkan laporan, sebanyak RM411 Bilion telahpun hilang ditangan 500 manusia dunia. Semuanya berlaku disebabkan beberapa faktor yang melibatkan pasaran jatuh.

Difahamkan antara yang menanggung kerugian tertinggi adalah pengasas Amazon, Jeff Bezos yang rugi sebanyak $9.1 bilion (RM37.80 bilion). Walaubagaimanapun kerugian yang besar itu masih lagi mengekalkan beliau sebagai manusia terkaya dunia meskipun nilai beliau bernilai $145.2 bilion.

Antara perkara yang membuatkan Jeff Bezos menanggung kerugian yang tinggi sudah pastinya disebabkan trade wars yang berlaku diantara Amerika Syarikat dan China yang sekaligus memberi kesan buat syarikat miliknya iaitu Amazon.

Selain itu, Bill Gates dan Mark Zuckerberg turut menerima nasib yang sama dimana Bill Gates terpaksa menanggung rugi sebanyak $3.9 bilion (RM16.20 bilion) manakala aset Mark Zuckerberg berkurang sebanyak $2.1 bilion (RM8.73 bilion).

Kejatuhan pasaran saham baru-baru ini antara turut disenaraikan sebagai antara yang terburuk sekaligus telah merombak senarai 500 manusia terkaya dunia.


Kisah Bagaimana Imigran Korea Ini Membina Empayar ‘Forever 21’

Jenama Forever 21 pasti sangat familiar dengan peminat fesyen terutamanya golongan wanita. Forever 21 juga ada mengeluarkan segmen untuk lelaki di sesetengah butik mereka. Adakah anda tahu jenama ini dicipta oleh satu pasangan imigran dari Korea?

Do Won ‘Don’ Chang dan isterinya, Jin Sook merupakan warga Korea yang berpindah ke California pada 1981. Dalam tempoh 3 dekad, jenama Forever 21 telah mempunyai 600 cawangan di seluruh dunia dengan jumlah jualan tahunan sekitar USD4.4 billion tahun lepas.

Don apabila tiba di Amerika berada keadaan yang miskin, tiada sijil dari universiti luar atau tempatan dan tidak begitu fasih dalam berbahasa Inggeris. Ketika mereka tiba di Amerika, Don bekerja di stesyen minyak, menjadi tukang cuci dan pelayan di kedai kopi untuk menampung kehidupan mereka. Pada mulanya, mereka hanya mahu membuka kedai kopi di Amerika tetapi mereka nampak sesuatu yang akan mengubah hidup mereka.

“Saya perasan mereka yang membawa kereta yang cantik, semuanya dalam industri fesyen,” kata pasangan itu dalam satu temubual dengan majalah Angeles Times.

3 tahun kemudian, pada tahun 1984 mereka membuka kedai pakaian pertama mereka dinamakan ‘Fashion 21’. Kedai berkeluasan 900 kaki persegi itu terletak di Highland Park, 5 minit dari bandar Los Angeles. Pembukaan kedai pertama mereka itu menelan belanja USD35,000 tetapi jualan tahunan mereka mencecah USD700,000 pada suku akhir tahun pertama perniagaan mereka.

Disebabkan kejayaan kedai pertama mereka itu, Don merasakan ianya satu idea yang baik untuk menambah cawangan Fashion 21. Mereka membuka satu cawangan baru setiap 6 bulan di beberapa tempat baru di Amerika dan menamakan semula rantaian butik mereka dengan ‘Forever 21’.

Pasangan suami isteri itu mendapat keuntungan di setiap butik yang mereka buka. Sekarang ini, dengan 600 cawangan dan 34,000 orang pekerja di seluruh dunia, net worth pasangan itu dianggarkan pada USD6.1 billion. Nilai net worth yang tinggi itu disebabkan faktor Forever 21 adalah 100 peratus milik mereka. Awesome.

Apakah resipi kejayaan jenama Forever 21 ini? Salah satu sebabnya adalah Forever 21 kekal menjual produk dengan harga yang murah. Mereka beroperasi dengan moto syarikat Shop Chip Styles for Less di samping terus menerus up to date produk mereka dengan rekaan dan trend semasa.

“Kami sentiasa berubah. Kami akan selalu memikirkan kehendak pelanggan, bukan hanya memikirkan soal syarikat sahaja. Fesyen wanita agak sukar kerana ianya berubah setiap hari. Fesyen berubah dengan sangat cepat dan timing adalah sangat penting. Kalau anda terlambat, anda terlambat. Kalau anda terlalu awal, anda terlalu awal,” terang Don.

Walaupun sudah berstatus billionaire, Don tetap humble dan tidak melupakan asal usulnya. “Forever 21 beri harapan untuk semua orang di luar sana kerana kami bermula dengan kosong. Imigran seperti kami yang datang dari Korea mampu membuka Forever 21, yang pada mulanya hanyalah sebuah impian,” tambah Don.

Jenama itu kini kekal sebagai family business di mana Don masih memegang jawatan CEO dan Jin Sook sebagai ketua di bahagian merchandising di mana Jin Sook sendiri yang akan mengatakan ‘ya’ untuk setiap rekaan baru jenama itu. Dua anak mereka turut bekerja di Forever 21 di bahagian pemasaran dan branding.


Kisah Bagaimana Jenama Hausboom Berjaya Menembusi ‘Chiller’ 7-Eleven

Hari pertama aku usahakan Hausboom lagi, aku dah cakap dengan semua yang aku dapat bayangkan Hausboom dijual di semua stesyen petrol, convenient stores termasuklah 7-Eleven. Team aku angguk. Kami kepal tangan tanda setuju dan semangat!

Ramai yang gelak dan cakap belakang sambil geleng-geleng kepala. Yelah, tengok kami bancuh pakai tangan waktu itu, ada mesin pun semput-semput. Tak salah pun untuk rasa ragu-ragu.

Dulu retail price Hausboom dalam RM8 sebotol. Nak masuk mass market, harga kena affordable. Kami terus tukar strategi. Kami jual below cost (low volume masa tu jadi kos merepek tinggi sangat). Kita run 24 jam sehari, 7 hari seminggu! Terus kita tunggu pejabat 7-Eleven masa itu.

Puas kita pujuk pihak 7-Eleven untuk terima Hausboom dalam chiller mereka 2 tahun lepas. Mr Tai kata, marketing kita tak cukup power. Dia risau nanti produk tak laku dan kena return. Baik juga Mr Tai ni. Kami pun pulang.

Tapi bila difikirkan balik, ada hikmahnya. Kalau 7-Eleven terus setuju masa itu, memang ‘matilah’ kami. Production sebenarnya tak berapa kukuh lagi. Confirm tak boleh supply!

Kami groom semula Hausboom. Buat marketing gila-gila. Masuk events yang best. Jadi partner dengan jenama best. Mesra Petronas nampak kita. MyNews nampak kami. Alhamdulillah kita listed seluruh Malaysia. China, Maldives, Brunei dan beberapa negara lain pun sudah mula kita hantar kontena ke sana!

Introducing the SPECIAL LIMITED EDITION ART OF SPEED HAUSBOOM BOTTLES! Grab yours exclusively at @artofspeedmy while stocks last! . . Hausboom is the Official Beverage for The 7th Annual Art of Speed 2018! . . #hausboom #sparklingrealjuice #inilagiboom #nampakjebeli #kustomkulture #revolusikustom #artofspeed #aos2018

A post shared by  HAUSBOOM HQ OFFICIAL (@hausboom) on Jul 27, 2018 at 7:28pm PDT

Kita pergi lagi dan lagi yakinkan pihak pengurusan 7-Eleven yang kita mampu bersaing dengan jenama-jenama hebat dalam dunia beverage yang sangat kompetetif ini. Kami terpaksa buat apa sahaja untuk dapatkan volume daripada 7-Eleven untuk menjadikan bisnes kami visible. Hanya mereka dapat bantu.

Alhamdulillah. Berkat perkongsian anda semua di Facebook, pihak 7-Eleven panggil kami lagi sekali. Macam tak percaya bila kami dipanggil sendiri oleh CEO 7-Eleven! Cuak juga risau kena maki.

That was the best 10 minutes pitch I’ve ever done. Segala POSM, marketing strategies, pricing strategy, sales support, production capability semua kami bentangkan.

Pihak 7-Eleven kata, sokongan yang anda semua tunjukkan di media sosial memang padu, Hausboom pula satu produk yang baik dan selayaknya ada di 7-Eleven. And HE SAID YES IMMEDIATELY! Rasa nak pitam masa tu.

Hausboom kini sebaris dengan big boys dalam dunia beverage!! Minggu lepas dah hantar 2 trailer. Minggu ni lagi 2 trailer (tengah dalam perjalanan ke warehouse rasanya).

Menangis aku dalam kereta lepas delivered stock. Tengok pula team aku melompat keluar warehouse besar 10 padang bola tu. Allahu sebak gila! Menangis bukan sebab tak sangka, tapi menangis mengenangkan kuasa Tuhan yang maha kuasa.

Alhamdulillah. Allahu Akhbar. Terima kasih kepada semua yang komen dan share post aku yang terdahulu. Last bullet yang aku simpan akhirnya berjaya. Terima kasih pihak 7-Eleven Malaysia kerana memberi peluang ini kepada kami!

Mula hari ini @hausboom dah boleh didapati di 1,370 outlet 7-Eleven seluruh Malaysia. Kita lancarkan label limited edition khas untuk meraikan milestone ini. Please get one. Ada peraduan boleh menang RM4,000. Tengok Facebook Hausboom, ada details peraduan di sana.

Kepada anda semua, teruskan berimpian. Bekerja keraslah merealisasikan impian anda. Teruskan percaya kepada rezeki, qada dan qadar. InsyaAllah, kun faya fun!

#RealDeal. Nak dapatkan handphone power 8GB RAM + 128GB Storage? Jom tonton video ini.


Kisah Bagaimana Lelaki Ini Hias Kedai Guntingnya Persis Salun Lima Bintang

Siapa sangka dengan satu keputusan membuka sebuah kedai gunting rambut kini memiliki 4 cawangan kedai gunting rambut. Kedai gunting rambut yang dikenali sebagai PAPA HAIR DRESSING ini dibuka oleh Zulfa Kamaruzaman dengan hanya bermodalkan RM1,000 sahaja untuk melengkapi kedainya sehinggalah kedainya diketahui umum dan memiliki 4 cawangan di sekitar Lembah Klang.

Sedia maklum, Zulfa Kamaruzaman ini pernah bekerja sebagai penggunting rambut di United Kingdom dan menjadikan itu satu pengalaman yang berharga buatnya. Pastinya buat anda yang pernah menbaca kisahnya menjadi seorang penggunting rambut dengan menimba pengalaman di UK akan menjadikan beliau sebagai idola untuk berusaha keras mencapai kejayaan.

Menariknya, beliau tidak berhutang ataupun membuat pinjaman untuk membuka keempat-empat cawangan kedai gunting rambutnya. Beliau yang merupakan seorang pengumpul koleksi barangan vintage sanggup menjual koleksi kesayangannya hanya untuk mengumpul modal membuka kedai dan membeli barang keperluan untuk kedainya.

Untuk pengetahuan anda, Zulfa Kamaruzaman telah membuka kedai pertamanya kira-kira 16 tahun lalu dan cawangan keempatnya dibuka hari ini dimana membawa tema berkonsepkan Bali. Bagi cawangan yang keempat ini, kira-kira RM35 ribu perbelanjaan digunakan untuk mendekorasi dan membeli peralatan menggunting rambut.

Menariknya, idea untuk mendekorasi kedai-kedai miliknya merupakan ilham dari Zulfa sendiri. Malah, sebahagian barang-barang yang dibeli merupakan barangan secondhand dimana beliau mencari sendiri. Bagi beliau, untuk menghasilkan konsep yang unik dan membuatkan suasana nampak mahal tidak memerlukan barang yang mahal tetapi pemilihan barang tersebut yang penting.

Sepanjang penglibatan beliau dalam perniagaan ini, cabaran bagi beliau dari dulu hingga sekarang adalah apabila beliau sendiri melangkah untuk merealisasikan setiap apa yang dilakukan.

Malah, beliau telah mempersiapkan diri dari segi mental dan fizikal bagi menghadapi cabaran pada masa hadapan. Malah, bagi beliau selagi beliau mampu untuk lakukan sesuatu itu sendiri, beliau tidak akan meminta pertolongan orang lain kerana itu adalah prinsip beliau.

Bagi anda yang ingin menggunting rambut di sini, lokasi cawangan kedai gunting rambut ini adalah beralamat no 56 Jalan 29 Selayang Baru atau boleh waze dan google ‘papa barbershop’.

Baca lagi: Mahu Jadi ‘Barber’ Yang Berjaya Bawa Anak Yatim Ini Berkelana Timba Pengalaman Di UK


Kisah ‘Sweet’ Bagaimana Minah Rempit Dipikat Gurunya

Nota Editor: Kisah sweet bagaimana wanita ini akhirnya berkahwin dengan cikgu beliau telah dikongsikan di Facebook Puan Nurramizah Fadzil. Kami kongsikan semula di sini dengan izin dari beliau.

Ikut kalendar Islam setahun yang lepas, sehari sebelum puasa Mija dipropose.
Masa ni tak kenal sangat pon lelaki tu. Kenal sebagai cikgu yang mengajar website tu je laa. Hehe.

Jadi sehari sebelum puasa memang lelaki tu ada nyatakan hajat. But time tu den memang malas dah nak dengar janji-janji manis lelaki ni. Suka dicapati. Hahaha.

Mija atas motor dengan helmetnye tak bukak. Lelaki tu pulak keluar dari kereta. Lepas bas lalu je dia buat ayat nak jadikan isteri. Kahkahkah.

Perasaan time ni? Nak tergelak den nasib baik ade helmet tu cover.

Seminggu puasa lelaki tu terus jumpa mak dan ayah. Sempoi je terus decide untuk next step.

Sebab kami kenal sebulan je lepas tu lelaki tu decide berterus terang dan jumpa mak ayah. Bagi Mija pulak, takyah laa cakap dengan Mija ‘boleh ke tak nak jadi suami ke apa ke and bla bla‘. Kalau betul nak jumpa terus la mak ayah Mija mintak kebenaran.

Once you dah berjanji dengan orang tua, you berani ke nak capati?

Kadang-kadang kita cari jalan keluar tapi tak juga jumpa-jumpa. Ikut kata hati selalu binasa tapi disebalik tu Dia dah plan yang terbaik untuk kita. “Bila kita melakukan perkara yang tidak pernah kita lakukan, kita kena mula terima apa yang kita tak pernah terima…”

Dan time ni bila dah ada perjanjian antara lelaki dan perempuan ni kira dah bertunang la tu. 5 Syawal pulak keluarga lelaki tu datang rumah.

Dan Alhamdulillah 13 Desember 2014 sah kami diijabkabulkan.

Lelaki itu adalah Wan Syafiq Wan Zahidi ( lepakshow.com ) dan sekarang Mija dah ada website sendiri iaitu Hasyanaurah.com. Dulu nak belajar website memang nak serius berbisnes la tapi tak sangka lak jodoh dapat cikgu website sekali. Hahaha.

Masa sebelum dan masa tunang pon kalau ada keluar mesti keluar sekali dengan adik ipaq belakang tu. Dengan ucapan ‘omey tak saya’ hahahaks!

Well, ikut kisah masa kerja mana ada pakwe sampai manager cakap ‘ko ni Miza less eh‘. Choiii sungguh bos ku itu. Yelah kerja customer service ada je customer dok ngusik sana sini. Tapi aku tegar muka ketat. Kahkah!

Once dah berhenti kerja sebab penat kerja 12 jam so decide untuk berhenti kerja. Dan dari situ bermula lah kehidupanku sebagai penganggur. Ahaks.

Dalam dok menganggur tu memang ada buat bisnes sikit-sikit dan bila ada seminar pasal ‘aku terima nikahnya’ ke apa ke Miza seronok untuk belajar. Selalunya redah gi sorang je. Redah hujan panas dengan kuda kaki dua ku memang dah biasaa. Heee.

Dari situ mungkin Allah nampak usaha ku. Usaha untuk mencari seorang imam yang mampu terimaku seadanya bukan senang oittt.

Didatangkannya ‘try & error’ banyak kali. Ada yang mak tanya bagi pihak kawannya pon aku jawab krik krik jee. Haha!

Bukan mudah tapi percayalah Allah nak beri yang lebih baik lagi setelah beberapa kali aku ‘frust‘ sebenarnya. Muka kena ada kasi senyum banyak-banyak jangan dok menangis menatap lama-lama ok. Hehe.

Percayalah buat kawan-kawan yang masih mencari, kadang kita bukan kena tunggu jodoh datang dengan sendiri, tapi cuba juga untuk menjemput jodoh tu hadir dalam kehidupan kita. Contohnya persiapan kita untuk menjadi isteri dan ibu kepada bakal anak-anak kita, dekatkan diri dengan kerja-kerja kebajikan. Dr Muhaya pesan keluar rumah jangan lupa niatkan juga untuk ‘berjumpa dengan jodoh’. Cuba ok dan cari ilmu lagi pasal ni.

Bayangkan penantianku 2013 akhirnya ternoktah bila disatukan pada penghujung tahun 2014. Bertunang bukan tiket confirm dari Allah lagi. Tapi sebagai satu langkah persediaan untuk mengenali latar belakang bakal suami.

Moga Allah panjangkan jodoh kami di dunia dan akhirat sana. Dan doakan kami dipermudahkan urusan untuk menjaga dan mendidik anak yang bakal lahir tak lama lagi.

BACA: Lamar Si Gadis Kerana Jatuh Cinta Pandang Pertama Dengan Sikapnya

BACA juga: 5 Petanda Lelaki Sangat Mahu Melamar Anda

LIKE dan FOLLOW Vocket di Facebook serta Instagram


Kisah Bagaimana Saya Terajang Seorang Bangladesh Yang Mengacau Isteri Saya

Di saat heboh pasal warga asing kena tumbuk dan belasah sebab beraksi tak senonoh ni, rasa macam tak sabar-sabar saya kongsikan cerita ini. (Lama saya peram isu ini kan? Haha)

Pedih jugalah saya baca komen-komen yang berbau kemanusiaan ni, yalah, mereka tak pernah alami situasi begitu di depan mata.

Situasi macam ni pernah berlaku pada saya dan isteri. Dan kalau dikirakan, memang lain benar perasaan saya PADA WAKTU ITU, berbanding mereka yang ‘rilek’ komen-komen murni ni.

Masa tu, usia perkahwinan kami belum pun cecah setahun. Lagilah darah Suami Muda ni, uiii kalau dicuit, boleh jadi hero Malaya tuuu.

Sebelum ini, seperti biasa dengan Wira Kesayangan, saya sering hantar isteri ke tempat kerja. Di sebuah kawasan elit di sebuah bukit di Selangor. Kami pasti akan melalui kawalan keselamatan di pintu utama ke tempat kerja.

Tiada apa yang pelik berlaku di saat rutin begitu.

Sampailah tiba waktunya, di mana saya diberi tugasan ‘sales-tour’ seluruh Malaysia untuk aktiviti promosi, maka suri terpaksa memandu sendirian ke tempat kerja.

Saya dengan kenderaan syarikat, berulang-alik musafir, sekejap di Kuantan, sekejap di KB, balik ke Putrajaya, naik semula ke utara, nanti nak ke selatan. Siapa tak rindu bini oi.

Isteri pula nasib baik pernah memandu kereta manual sebelum ini. Cuma kali ini kena bersendirian pula ke tempat kerja, lebih 10 hari agaknya kalau dikira-kira.

Memang tak cukup lama untuk saya tinggalkan tugasan saya separuh jalan; setelah menerima panggilan isteri saya buat KALI KELAPAN di setiap pagi….

Suri mengadu, seorang warga Bangladesh yang bertugas sebagai pegawai keselamatan di situ, sering mengenyitkan matanya sewaktu melintasi kawalan.

Kenapa hati saya begitu geram dan marah-marah?

Sepanjang masa saya memandu hantarkan isteri, TIDAK PERNAH SEKALI-KALI kereta saya diminta berhenti untuk disiasat. Lagipula, dah ada sticker kebenaran masuk, kereta itu berdaftar pula dengan pihak keselamatan.

TIDAK PERNAH. Kereta kami tak pernah ditahan, tak pernah disuruh buka bonet ke, disuruh isi borang ke, disuruh keluar kereta ke. TIDAK PERNAH!!

Ia tak pernah berlaku pada waktu saya yang hantarkan isteri.

Dan perkara semua di atas, tiba-tiba berlaku ketika isteri terpaksa memandu sendirian ke tempat kerja.

Menambah api yang mendidih di dada, bila setelah kerja-kerja leceh ini dikenakan, disinggahi pula dengan kenyit mata Si Mamat Bangla yang melayang dari kejauhan.

Saya bergegas kembali ke KL. Dengan hati yang membara. Bermacam-macam persediaan yang saya lakukan.

Kalau ikut bayangan asal, mungkin apa yang akan berlaku adalah lebih parah daripada kisah Penyanyi Jalanan yang viral itu.

Mungkin saya akan ‘flying-kick’ dari jauh. Atau saya patahkan jari-jarinya di depan superior mereka. Atau, matanya saya kira bagus ditumbuk, atau dihayun dengan kasut but saya ni.

Semuanya telah tersedia. Kali ini, saya yang hantarkan isteri. Dan mungkin ia jadi hari yang bersejarah saya pertama kali ke lokap Balai di Malaysia.

Di pagar keselamatan, kelibat Pak Guard Bangla ini saya nampak jelas, dia sedang berdiri di sebelah pintu pondok kawalan.

“Yang itu ke?” Saya tanya isteri.
“Ya, itulah dia. Eee… geramnya, dia berlakon alim…” suri menambah perisa.

Saya cuba mengawal diri yang menggigil saat ini. Saya sengaja tidak turunkan cermin kereta, seperti mana yang selalu disuruh kepada isteri selama ini oleh mereka.

Pintu pagar dibuka seperti tiada apa-apa yang berlaku.

“Haa, tengok, kali ini dia terus buka. Tak suruh turunkan cermin pun,” marah benar isteri saya. Hati saya apatah lagi. Genggam tangan saya ini bergetar, menunggu penuh ‘lapar’.

Saya berhentikan kereta di tepi. Pintu dibuka. Tangan mencapai fail yang telah saya persiapkan sedari semalam.

Kelibat Pak Guard Bangla yang hilang dari pandangan.

“Bang!! Dia menyorok bang!! Dia pindah ke sebelah sana,” jerit isteri saya dari celahan tingkap kereta.

Wah, kemain ‘alim’ lagi kerja dengan taat. Yang peliknya, tadi jaga di bahagian kereta masuk, sekarang terhegeh nak jaga kereta keluar pula.

Bappp!!!! Tumbukan ini hinggap ke pipinya.
Eh, tidakkk… Saya tak tumbuk pun. Hehe.

Saya bisik padanya, “Nak lari eh?” Saya tunjukkan genggaman penumbuk di depannya. “Jangan lari, kalau tak nak kena bantai…”

“WHAT? WHAT? NO UNDERSTAND. MALAY NO. ENGLISH YES.”

Uiiii pedihnya rasa. Ya Allah, saya tak tahulah ada berapa ekor syaitan yang ada di sekeliling saya ni. Memang tengok mukanya, rasa macam layak dapat tapak kaki je kejap lagi ni.

Nampak bos dia berlari dari kejauhan. Seorang lelaki India yang segak, bermisai tebal, dan mungkin sudah pencen, dan pernah bertugas sebagai pegawai uniform sebelum ini.

“What. What. Apa problem, incik?” Superior dia bertanya pada saya.

Saya masih merenung tajam ke arah Pak Guard Bangla ini.

“Kau tanya pada dia, apa dia dah buat sampai aku nak mengamuk pagi ini. If ‘Wrong Answer’, I swear to punch his face right now.”

Mereka berbual-bual dan berbisik-bisik di depan saya. Nampak Pak Guard Bangla ini sering menggeleng-geleng kepala.

“OK-OK, dia cakap dia tak kacau your wife. He was doing his duty,” pujuk superior ini kepada saya.

Uiii…. apa perasaan anda bila dapat jawapan macam ni. Dah la tak dapat perkataan maaf, dapat lagi back-up dari orang Malaysia.

Bagi mengelak tubuh Pak Guard Bangla ini tumbang menyembah bumi, saya keluarkan beberapa helai kertas dari fail yang dibawa.

“YOU BACA BAIK-BAIK!!! INI REPORT POLIS! ESOK AKU TAK MAHU TENGOK MUKA DIA KAT SINI. KALAU TAK, DIA SEMUA KENA BALIK NEGARA DIA. DENGAN YOU SEKALI TAK ADA KERJA!” dengan separa jerit, saya lontarkan padanya.

Masa itu, banyak kereta yang berhenti dan menyaksikan kejadian ini. Saya masih berdiri menunggu respon dari superior dan si Pak Guard Bangla.

“Jangan ini macam bos, mana boleh senang-senang halang kami kerja…” pujuk lagi si superior.

Saya terangkan satu persatu kepada ketua pengawal di situ,

“Baca situ. Jangan ingat kami ni bodoh. KDN cuma luluskan warga Nepal bekas tentera saja yang layak jadi Jaga. Itupun cuma tiga tahun saja. You ada berapa orang sini yang bukan Malaysian dan bukan Nepal?”

Lelaki India ini menyelak sehelai demi sehelai kertas yang telah saya kumpulkan. Semua perincian akta dan laporan polis dah tersedia.

“I can make one phone call right now, then all of you will go home!” Saya gertak lagi.

“OK, OK. Please sir. Please. I will handle this. Saya akan cuba pindahkan lelaki Bangla ini.” terus merayu si superior Jaga ini.

“No, bukan dia saja. Tu, Pakistan, Myanmar, China, semua yang jadi jaga, kalau esok mereka ada lagi, we will let you be punished by law!”

Berkali-kali Pak Guard Bangla ini membongkok dan minta maaf. Tengok lama-lama, sikit pun tak rasa kesian, tapi rasa nak baling kasut juga. Jadi, saya segera beredar dari situ secepatnya.

Alhamdulillah, sehari demi sehari, JAGA HARAM, seorang demi seorang hilang dari pandangan mata, dan digantikan dengan penjaga tempatan dan Nepal.

Ramai orang kita yang tidak tahu, bahawa Malaysia ini telah DIJAGA oleh JAGA yang TIDAK SAH di sisi undang-undang.

Silakan SHARE untuk kesedaran, keamanan terletak di tangan kita.

KISAH BAGAIMANA SAYA TERAJANG SEORANG BANGLADESHDi saat heboh pasal Warga Asing kena tumbuk dan belasah sebab beraksi…

Posted by Al Irfan Jani on Tuesday, February 23, 2016


Kisah Banduan Akhir Ke Tali Gantung Yang Pasti Buat Anda Insaf

Pasti anda pernah mendengar hukuman gantung sampai mati. Sebut sahaja hukuman gantung sampai mati ini, pasti ramai yang berasa takut dan kebiasaanya pesalah yang dikenakan hukuman ini melakukan jenayah berat seperti mengedar dadah, membunuh dan sebagainya.

Akan tetapi, tahukah anda apa yang berlaku kepada banduan yang akan dikenakan hukuman tersebut? Perkongsian daripada Agensi Antidadah Kebangsaan Malaysia di Facebook ini pasti akan membuat anda sedar dan insaf, serta akan berfikir dua kali dari melakukan jenayah yang boleh menyebabkan anda ke tali gantung.

Baca perkongsian mengenai tali gantung dan banduan akhir oleh Agensi Antidadah Kebangsaan Malaysia ini di bawah:

Tali gantung yang diimport diperbuat dari jenis jut yang paling bagus dan dibalut dengan kulit lembut supaya tidak mencederakan kulit banduan yang akan digantung. Setiap satu berharga di antara RM4,000  hingga RM5,000.

Tali gantung ini ketika diterima daripada ejen pembekal akan diuji ketahanannya dengan menggantungkan patung seberat lebih 90 kilo selama 72 jam. Malah, pada tali gantung ini mempunyai nombor siri dan ia diklasifikasikan sebagai senjata dan disimpan di dalam peti besi.

Setiap tali gantung yang diterima ada perkiraannya. Ada cara-cara yang kita kena ikut dan tidak boleh ambil dan terus pasang.Terdapat empat jenis tali dan tali tersebut dipilih mengikut berat banduan. Antara ciri utama tali gantung ialah tembaga pembunuh yang berfungsi untuk mematahkan tengkuk banduan.

Di Penjara Kajang, banduan yang dijatuhi hukuman gantung dikenali sebagai banduan akhir dan ditempatkan di Blok Abadi sehingga hukuman dilaksanakan. Mereka ini akan menghabiskan hampir 23 jam sehari sendirian di sel mereka dan hanya boleh meninggalkan sel atas kelulusan pegawai yang bertugas.

Banduan akhir mungkin terpaksa menunggu bertahun-tahun sehingga habis keseluruhan proses rayuan yang membabitkan Mahkamah Rayuan, Mahkamah Persekutuan dan Jemaah Pengampunan Negeri.

Sekiranya rayuan kepada Badan Pengampunan ini juga ditolak, Mahkamah Persekutuan akan mengeluarkan waran untuk melaksanakan hukuman dimana dalam waran itu akan disebut nama banduan, nombor kad pengenalannya serta masa hukuman akan dijalankan iaitu di antara 5.30 pagi hingga 6.30 pagi.

Waktu untuk laksanakan hukuman adalah satu jam . Untuk banduan beragama Islam biasanya hukuman gantung akan dijalankan pada hari Jumaat, selepas solat Subuh. Bagi yang bukan Islam pula, waktunya lebih kurang sama, cuma harinya boleh berbeza.

Selepas waran dikeluarkan, banduan akhir akan dibawa berjumpa dengan pengarah penjara yang akan memaklumkan tentang pelaksanaan hukuman gantung selepas segala proses rayuan terakhir ditolak. Kebiasaanya banduan akhir ini akan tahu dia akan digantung apabila dia dibawa keluar dengan tangan bergari dan ada kawalan ketat.

Semasa banduan akhir berada di bilik pengarah ini, kaum keluarganya yang biasanya sudah dimaklumkan seminggu lebih awal sudah menunggu di luar penjara untuk ‘perjumpaan terakhir.’

Lazimnya suasana pilu akan menyelubungi setiap perjumpaan terakhir ini. Malah, banduan juga diberi pilihan untuk ‘hidangan terakhir’ bernilai RM7.50.

Kebanyakan banduan akhir menjalani hukuman gantung dangan rela setelah menunggu begitu lama untuk hukuman dilaksanakan. Mereka rajin sembahyang, tidak kira agama, menunggu dengan tenang dan sudah bersedia. Ada beberapa orang sahaja yang menjadi agresif sehingga ke saat-saat terakhir.

Menurut seorang petugas penjara yang bernama Samuel, “ada sesetengah banduan puas hati dan beritahu saya nasib mereka lebih baik dari saya kerana mereka tahu bila mereka akan mati.

Bila kita buka pintu untuk bawa mereka keluar ke bilik gantung, ada yang salam dengan kita dan ucap terima kasih. Mereka kata mereka sudah tidak tahan lagi menunggu,” katanya.

Di hari mereka diberitahu hukuman gantung akan dijalankan, mereka akan meminta pena dan kertas untuk nota terakhir:

“Jangan ikut tabiat buruk ayah.”
Itu antara kata-kata terakhir seorang banduan untuk anak-anaknya, yang masih Samuel ingat.

Banduan juga boleh memilih pakaian apa yang hendak dipakainya pada hari hukuman.

“Ada banduan beragama Islam hanya mahu pakai kemeja-T dan seluar sembahyangnya. Ada yang memilih coat dan tali leher. Ada yang pakai kasut berharga RM300. Mati penuh gaya, banduan itu kata dengan jenaka,” cerita Samuel.

Hukuman gantung pula hanya dijalankan selepas semua pihak termasuk pengarah dan doktor berpuas hati dengan keadaan banduan pada hari hukuman akan dilaksanakan.

Pintu perangkap di bilik gantung di mana banduan akhir berdiri akan secara automatik renggang sepenuhnya bila ‘gear’ ditarik. Di bawah lantai pintu perangkap ada ruang kosong dengan ketinggian 5.18 meter. Bunyi pintu perangkap yang terbuka dengan kuatnya memecah kesunyian suasana penjara.

Menurut Samuel, proses menggantung dari masa banduan dibawa keluar dari bilik menanti ke bilik gantung dan pengarah memberi isyarat kepada tukang gantung untuk menarik ‘gear’ yang akan membuka pintu perangkap hanya mengambil masa kira-kira 15 saat.

Semuanya perlu dibuat dengan lancar dan menurut Samuel, kematian berlaku dalam masa di antara 30 saat hingga satu minit dan banduan akan diturunkan dan diletak di atas troli selepas setengah jam dibiar tergantung.

“Saya sering mengingatkan pembantu-pembantu saya supaya menghormati jenazah kerana dia sudah menjalani hukuman. Kalau kita hormat pada dia, semuanya tidak ada masalah.”

“Bagi saya pula, kebiasaannya saya akan pandang muka jenazah ini dan letakkan tangan saya di atas dadanya. Ini petua yang diberi oleh bos-bos saya dahulu,” kata Samuel.

Menjalankan tugas khas ini memberikan banyak keinsafan kepada Samuel. Beliau menasihatkan ibu bapa supaya memupuk nilai-nilai murni kepada anak-anak mereka untuk mengelak mereka terjerumus melakukan jenayah.

“Segala-galanya bermula dari keluarga. Kalau keluarga tidak kawal, lingkup. Sebagai contoh dadah, kalau seorang dalam keluarga jadi penagih, satu keluarga akan terjejas,” katanya sambil menjelaskan bahawa kebanyakan kes hukuman gantung adalah berkaitan dengan dadah.

Semoga perkongsian ini boleh dijadikan iktibar kepada anda di luar sana dan mengelakkan diri daripada melakukan jenayah.